# OBČINAGORNJI GRAD

## OBČINSKI SVET

**04**

Attemsov trg 3,

3342 Gornji Grad

🕿 **tel:** (03) 839-18-50

🖨 **fax:** (03) 839-18-64

🖂 **e-pošta:** obcina@gornji-grad.si

🌎 **internet:** http://www.gornji-grad.si

|  |
| --- |
| ZADEVA: Predlog Statuta Občine Gornji Grad – II. obravnava |
| 1. Predlog sklepa občinskega sveta: |
| 1. Na podlagi 64. člena Zakona o lokalni samoupravi /ZLS/ (Uradni list RS, št. 94/2007-UPB2, 76/2008, 79/2009, 51/2010, 40/2012-ZUJF in 14/15-ZUUJFO) je Občinski svet Občine Gornji Grad, na svoji ... redni seji, dne ... sprejel

 **S K L E P**Občinski svet Občine Gornji Grad sprejme Statut Občine Gornji Grad.Priloga: * predlog statuta za II. obravnavo

Prejme:* Občinski svet v gradivo
* Občina Gornji Grad, občinska uprava
* Statutarno pravna komisija
 |
| **2. Predlog za obravnavo predloga statuta po postopku za sprejem odloka na občinskem svetu z obrazložitvijo razlogov:** |
| Predlog statuta naj se obravnava po postopku za sprejem odloka v skladu s 114. členom Statuta Občine Gornji Grad (Uradno glasilo ZSO, št.: 3/11, 5/12), ki določa, da se statut sprejme po enakem postopku, kot je predpisan za sprejem odloka. Skladno s 64. členom Zakona o lokalni samoupravi /ZLS/ je za sprejem statuta potrebna dvotretjinska večina vseh članov občinskega sveta. |
| **3.a Osebe, odgovorne za strokovno pripravo in usklajenost gradiva:** |
| Stanko Ogradi, županJožica Rihter, direktorica občinske upraveJure Purnat, predsednik Statutarno pravne komisije,Irena Bezovnik-Fale, članica Statutarno pravne komisije,Peter Letonja, član Statutarno pravne komisije. |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| /. |
| **4. Predstavniki občinske uprave, ki bodo sodelovali pri delu občinskega sveta:** |
| Tina Gutman, svetovalka II |
| 5. Kratek povzetek gradiva: |
| Predlog statuta vsebuje temeljna načela za organizacijo in delovanje občine, oblikovanje in pristojnosti občinskih organov razen glede organov občinske uprave, način sodelovanja občanov pri sprejemanju odločitev v občini in druga vprašanja skupnega pomena v občini, ki jih določa zakon. Struktura statuta je precej drugačna od Statuta Občine Gornji Grad (UG ZSO, št.: 3/11, 5/12), zato se predlaga akt v obravnavo v celoti.  |
| 6. Presoja posledic za občinski proračun: |
| Ni posledic za občinski proračun |
| 7. Predstavitev sodelovanja javnosti: |
| Gradivo je bilo predhodno objavljeno na spletni strani predlagatelja: DA |
| Gradivo je bilo predhodno objavljeno |
| Datum objave: 10.12.2015 |
| **8. Pripomba dana v času javne obravnave:** |
| Datum: 7.1.2016Na 10. redni seji občinskega sveta Občine Gornji Grad se je obravnaval predlog statuta Občine Gornji Grad v prvi obravnavi. V okviru pripomb in predlogov je bil podan predlog, da se v prvem odstavku 51.člena, ki se glasi: »Zbor občanov skliče župan za vso občino ali za nje posamezni del na lastno pobudo ali na pobudo občinskega sveta.«, doda besedilo »najmanj enkrat letno«.Na ta predlog dajem pripombo in predlagam, da se ta predlog ne upošteva. Obrazložitev:Pri pregledu statutov različnih občin ugotavljam, da takšne dikcije nimajo postavljene. V primeru, da pa nastane problematika na določenem področju res tako pereča pa bo do sklica na takšen ali drugačen način prišlo.Občina Gornji Grad ima glede na primerljive občine v okolici imenovane krajevne skupnosti in posledično imenovane krajevne odbore. Kar pri nekaterih tudi to ni primer. Tako lahko rečem, da je delovanje občinskih organov razširjeno v posamezna območja.Po praksah iz preteklih let so bili zbori krajanov obiskani, ampak sklepčnost zbora je bila težko dosegljiva. Smiselno je, da se v členu ne zavezujemo in ostane zadeva odprta in se zbori sklicujejo glede na potrebe in stanje problematike. Župan:Stanko OGRADI |
| **9. Pripombe, ki so jih podali člani občinskega sveta pred javno obravnavo:** |
| Iz zapisnika 2. sestanka Statutarno pravne komisije – obravnava pripomb, ki so jih na osnutek Statuta podali člani občinskega sveta. Pripombe so bile upoštevane že pri pripravi statuta, ki ga je občinski svet prejel v I. obravnavo, ker so te bile podane pred javno obravnavo statuta.»Obravnavani so bili naslednji predlogi sprememb:1. **7. čl., 4. t., peta alineja**: "*- gradi stanovanja za socialno ogrožene in* ***prenavlja objekte****, ki so primerni za* ***gradnjo*** *stanovanj*" - drugi del stavka bi bilo najbrž potrebno preoblikovati v: "...ki so primerni za **preureditev** stanovanj..." ali podobno;

Odgovor komisije: pripravljen predlog statuta ne vsebuje več te določbe.**2)** **13. čl.**: "...*v Uradnem glasilu* ***Zgornjesavinjskih*** *občin*..." se spremeni v 'Uradnem glasilu **slovenskih** občin' (glej zadnjo spremembo Statuta št. 5/2012 - sprememba 118. člena);Odgovor komisije: glede na to, da gre za nov statut, bo objava zapisana skladno z aktualnim uradnim glasilom.1. Preveri naj se skladnost **nalog občinskega sveta**, navedenih v Statutu, s tistimi iz 29. člena Zakona o lokalni samoupravi (ZLS) - enako tudi za **župana**;

Odgovor komisije: naloge občinskega sveta in župana se v statutu ne podvajajo in prepisujejo, saj so taksativno določene v zakonu.1. Preveri naj se skladnost določb 34. člena Statuta (**določbe za podžupana**) z določbami 33.a, 34. in 34.a člena ZLS (glede obveznosti občine imeti podžupana, glede števila podžupanov in glede opredelitve statusa (poklicne/nepoklicne) funkcije - slednje bi moralo biti usklajeno že davnega leta 1999 (glej 44. člen med končnimi in prehodnimi določbami ZLS));

Odgovor komisije: v predlogu so členi usklajeni z določbami omenjenih členov.1. Pri določbi tretjega odstavka 17. člena Statuta, da "*član občinskega sveta, ki je imenovan za podžupana, opravlja funkcijo člana občinskega sveta in funkcijo podžupana hkrati*", je potrebno dodati naslednje besedilo: "..., ***vendar mu za čas opravljanja funkcije podžupana ne pripada sejnina za udeležbo na seji občinskega sveta ali seji delovnega telesa občinskega sveta.***" (glej določbo šestega odstavka 34.a člena ZLS).

Odgovor komisije: določba je zapisana, kot je navedeno v zakonu oz. se uporablja člen ZLS.**6)** **Preveri naj se skladnost 66. člena statuta z določbo petega odstavka 19. člena ZLS**: mislim, da v Statutu manjka določba, da ožji del občine nima sveta (in je verjetno zato z 68. čl. Statuta določeno, da občinski svet ustanovi krajevne odbore - morda se pri občinski upravi preveri vsebina odlokov o ustanovitvi krajevnih skupnosti?); Odgovor komisije: v statutu je zapisano, da krajevne skupnosti niso pravne osebe javnega prava iz česar sledi, da te ne morejo imeti svetov, nimajo svojega proračuna, itd. Daljša obrazložitev je podana v členu statuta, ki obravnava ožje dele občine.**7)** V istem (torej 66.) členu Statuta bi se morala v drugi odstavek dodati beseda 'pravne', da bi se stavek glasil: *"Krajevne skupnosti niso* ***pravne*** *osebe javnega prava."* Po mojem mnenju sicer ta navedba v statutu sploh ni potrebna, saj ZLS v prvem odstavku 19.c členu navaja, da *statut občine LAHKO določi, da* ***je*** *ožji del občine pravna oseba javnega prava* - in ne obratno (da torej statut lahko določa, da ožji del občine **ni** pravna oseba javnega prava).Odgovor komisije: besedilo ostane v statutu zapisano, kot ga je predlagala pravna služba Inštituta za lokalno samoupravo in javna naročila Maribor, pri čemer je dodana beseda »pravna«.**8)** Preveri naj se potreba po imenovanju Sveta za varstvo najemnikov neprofitnih stanovanj, ki je naveden v 10. členu statuta.Odgovor komisije: v 136. členu Stanovanjskega zakona je zapisano, da občinski svet lahko ustanovi svet za varstvo pravic najemnikov. To pomeni, da zakon organa ne zavezuje k ustanovitvi, zato v statutu ni določeno, da mora biti svet ustanovljen.**9)** Preveri naj se potreba po imenovanju skrbnika sredstev za delo nadzornega odbora, ki je bil do sedaj določen v 52. členu Statuta.Odgovor komisije: tudi pravna služba inštituta jev svojem predlogu določila skrbnika sredstev, vendar komisija pri preverbi zakonodaje ni ugotovila, da bi skrbnika morali imeti, zato predlaga, da se ga ne vključi v besedilo statuta.**10)** Na splošno sem mnenja, da ni bilo oz. ni potrebe, da se v Statut prenaša besedilo ZLS, saj lahko hitro pride do napačnega ali netočnega prenosa besedila.Odgovor komisije: glede na enak predlog pravne službe so člani komisije to upoštevali.**11)** Hkrati predlagam, da se **odstavki v posameznem členu Statuta številčijo** (zaradi lažjega sklicevanja na določeno besedilo) in celoten akt oblikovno uskladi z nomotehničnimi smernicami Službe vlade RS za zakonodajo.Odgovor komisije: Glede že večkrat podanega predloga oz. opozorila glede upoštevanja nomotehničnih smernic. Tina Gutman obrazloži, da nomotehnične smernice niso predpis. Odmik od njihovih priporočil (kar smernice v resnici so) torej ne pomeni kršitve kakšnega predpisa. Pri tem pa smernice ne vežejo v smislu, da nikoli ničesar ne bi smelo biti rešeno in v praksi urejeno tudi drugače, kot je v njih priporočeno. Nasprotno, kadar pravnik redaktor (kateremu so v prvi vrsti nomotehnične smernice namenjene, v majhnih občinah pa pravnikov redaktorjev nimamo) tako pot najde, ali (in) če temu sledi oziroma novo rešitev sprejme in osvoji (tudi) praksa, ki potrdi novo oziroma boljšo rešitev od obstoječe, bo to lahko samo dobrodošlo. Pove tudi, da se vsekakor tudi na manjših občinah trudimo po najboljših močeh upoštevati čim več priporočil, predvsem pri bolj zahtevnih pravnih predpisih, zato je predlog številčenja statuta upoštevan.« |

Na podlagi 64. člena Zakona o lokalni samoupravi /ZLS/ (Uradni list RS, št. 94/2007-UPB2, 76/2008, 79/2009, 51/2010, 40/2012-ZUJF in 14/15-ZUUJFO) je Občinski svet Občine Gornji Grad, na svoji ... redni seji, dne ... sprejel

***Obrazložitev:***

*V skladu s 64. členom Zakona o lokalni samoupravi /ZLS/ občina sprejme svoj statut, ki določa temeljna načela za organizacijo in delovanje občine, oblikovanje in pristojnosti občinskih organov razen glede organov občinske uprave, način sodelovanja občanov pri sprejemanju odločitev v občini in druga vprašanja skupnega pomena v občini, ki jih določa zakon. Statut sprejme občinski svet z dvotretjinsko večino vseh članov.*

Statut Občine Gornji Grad

1. člen

(vsebina statuta)

(1) Ta statut ureja:

[1 Status občine, ustanovitev ožjih delov občine in njihov status ter uresničevanje lokalne samouprave v občini;](#_Toc415830464)

[2 Naloge občine in njenih ožjih delov;](#_Toc415830465)

[3 Organizacijo občine:](#_Toc415830466)

[3.1 Občinski svet,](#_Toc415830469)

[3.2 Župana,](#_Toc415830471)

[3.3 Nadzorni odbor občine,](#_Toc415830472)

[3.4 Druge organe občine;](#_Toc415830473)

[4 Ožje dele občine;](#_Toc415830474)

[5 Neposredno sodelovanje občanov pri odločanju v občini:](#_Toc415830475)

[5.1 Zbor občanov,](#_Toc415830476)

[5.2 Referendum o splošnem aktu občine,](#_Toc415830477)

[5.3 Svetovalni referendum,](#_Toc415830478)

[5.4 Ljudsko iniciativo;](#_Toc415830480)

[6 Občinske javne službe;](#_Toc415830481)

[7 Sodelovanje občine z drugimi občinami;](#_Toc415830482)

[8 Premoženje in financiranje občine;](#_Toc415830483)

[9 Splošne in posamične akte občine in druge določbe, pomembne za delovanje občine.](#_Toc415830484)

(2) V statutu uporabljeni izrazi v slovnični obliki za moški spol se uporabljajo kot nevtralni za ženski in moški spol.

***Obrazložitev:***

*Besedilo prvega odstavka je oblikovano na podlagi določila 64. člena Zakona o lokalni samoupravi /ZLS/, ki določa, da občina sprejme svoj statut, ki določa temeljna načela za organizacijo in delovanje občine, oblikovanje in pristojnosti občinskih organov razen glede organov občinske uprave, način sodelovanja občanov pri sprejemanju odločitev v občini in druga vprašanja skupnega pomena v občini, ki jih določa zakon. Statut sprejme občinski svet z dvotretjinsko večino vseh članov.*

*Besedilo drugega odstavka je oblikovano v skladu z določili Zakona o uresničevanju načela enakega obravnavanja /ZUNEO/, ki v 7. členu določa, da mora občinski svet v okviru svoje pristojnosti ustvarjati pogoje za enako obravnavanje oseb ne glede na katerokoli osebno okoliščino z osveščanjem in spremljanjem položaja na tem področju ter z ukrepi normativne in politične narave.*

**1 Status občine, ustanovitev ožjih delov občine in njihov status ter uresničevanje lokalne samouprave v občini**

1. člen

**(območje, ime in sedež občine)**

(1) Občina Gornji Grad (v nadaljevanju: občina) je samoupravna lokalna skupnost, ustanovljena z zakonom na območju naslednjih naselij:

1. Gornji Grad,
2. Bočna,
3. Florjan pri Gornjem Gradu,
4. Lenart pri Gornjem Gradu,
5. Dol in
6. Nova Štifta*.*

(2) Sedež občine je v Gornjem Gradu, Attemsov trg 3*.*

(3) Občina je pravna oseba javnega prava s pravico posedovati, pridobivati in razpolagati z vsemi vrstami premoženja.

(4) Občino predstavlja in zastopa župan oziroma županja (v nadaljnjem besedilu: župan).

(5) Območje, ime in sedež občine se lahko spremeni z zakonom po postopku, ki ga določa zakon.

(6) Območja in imena naselij v občini se v skladu z zakonom spremenijo z občinskim odlokom.

***Obrazložitev:***

*Besedilo prvega odstavka je oblikovano na podlagi določila 2. člena Zakona o ustanovitvi občin ter o določitvi njihovih območij /ZUODNO/, ki določa, da se v Republiki Sloveniji ustanovi občina ..., ki obsega območja naslednjih naselij ....*

*Besedilo drugega odstavka je oblikovano na podlagi določila 2. člena Zakona o ustanovitvi občin ter o določitvi njihovih območij /ZUODNO/, ki določa, da je sedež Občine ... v ... .*

*Besedilo tretjega odstavka je oblikovano na podlagi določila 7. člena Zakona o lokalni samoupravi /ZLS/, ki določa, da so občine osebe javnega prava s pravico posedovati, pridobivati in razpolagati z vsemi vrstami premoženja.*

*Besedilo četrtega odstavka je oblikovano na podlagi določila prvega odstavka 33. člena Zakona o lokalni samoupravi /ZLS/, ki določa, da župan predstavlja in zastopa občino.*

*Besedilo petega odstavka je oblikovano na podlagi določila 12. člena Zakona o lokalni samoupravi /ZLS/, ki določa, da območje občine obsega območje naselja ali več naselij, ki so povezane s skupnimi potrebami in interesi prebivalcev. Območje občine je določeno z zakonom o ustanovitvi občine. Območje občine se lahko spremeni oziroma nova občina se lahko ustanovi po opravljenem referendumu, s katerim se ugotovi volja prebivalcev. Z zakonom, s katerim se ustanovi nova občina, se določi njeno območje, ime in sedež, število članov prvega občinskega sveta in druge zadeve, pomembne za konstituiranje občine. Ob navedenem je v 9. členu Zakona o lokalni samoupravi /ZLS/ določeno, da ima občina svoje ime, ki ga določi zakon. Zakon pa določi tudi sedež občine. O imenu in sedežu občine oziroma njuni spremembi se ugotavlja volja prebivalcev naselij, vključenih v občino, z referendumom. Ime občine se določi po imenu središčnega ali drugega naselja v občini ali po krajinskem imenu. Ime občine je lahko sestavljeno iz imen več naselij v občini. Ime občine se mora razlikovati od imen drugih občin. Kot sedež občine se praviloma določi središčno naselje. Pri določitvi imena in sedeža občine je treba upoštevati zgodovinske in prometne vidike ter ustaljene splošne krajinske oznake.*

*Besedilo šestega odstavka je oblikovano na podlagi določila 7. člena Zakona o določanju območij ter o imenovanju in označevanju naselij, ulic in stavb /ZDOIONUS/, ki določa, da lahko občina z odlokom spremeni območja naselij tako, da določi območje novega naselja oziroma odloči o izločitvi dela naselja in priključitvi tega dela naselja sosednjemu naselju.*

1. člen

**(naloge občine)**

(1) Občina v okviru ustave in zakona samostojno ureja in opravlja naloge, določene v zakonu ter naloge, določene s predpisi občine.

(2) Če zakon tako določa, lahko občina opravlja posamezne naloge iz državne pristojnosti. Za opravljanje nalog iz državne pristojnosti mora država občini zagotoviti potrebna sredstva.

***Obrazložitev:***

*Besedilo prvega odstavka je oblikovano na podlagi določila 2. člena Zakona o lokalni samoupravi /ZLS/, ki določa, da občina v okviru ustave in zakonov samostojno ureja in opravlja svoje zadeve in izvršuje naloge, ki so nanjo prenesene z zakoni. Kot je določeno z 21. členom Zakona o lokalni samoupravi /ZLS/, občina samostojno opravlja lokalne zadeve javnega pomena (izvirne naloge), ki jih določi s splošnim aktom občine ali so določene z zakonom. Zakon določa, da občina za zadovoljevanje potreb svojih prebivalcev opravlja zlasti naslednje naloge:*

* *upravlja občinsko premoženje,*
* *omogoča pogoje za gospodarski razvoj občine in v skladu z zakonom opravlja naloge s področja gostinstva, turizma in kmetijstva,*
* *načrtuje prostorski razvoj, v skladu z zakonom opravlja naloge na področju posegov v prostor in graditve objektov ter zagotavlja javno službo gospodarjenja s stavbnimi zemljišči,*
* *ustvarja pogoje za gradnjo stanovanj in skrbi za povečanje najemnega socialnega sklada stanovanj,*
* *v okviru svojih pristojnosti ureja, upravlja in skrbi za lokalne javne službe,*
* *pospešuje službe socialnega skrbstva, za predšolsko varstvo, osnovno varstvo otroka in družine, za socialno ogrožene, invalide in ostarele,*
* *skrbi za varstvo zraka, tal, vodnih virov, za varstvo pred hrupom, za zbiranje in odlaganje odpadkov in opravlja druge dejavnosti varstva okolja,*
* *ureja in vzdržuje vodovodne in energetske komunalne objekte,*
* *ustvarja pogoje za izobraževanje odraslih, ki je pomembno za razvoj občine in za kvaliteto življenja njenih prebivalcev,*
* *pospešuje vzgojno-izobraževalno, informacijsko-dokumentacijsko, društveno in drugo dejavnost na svojem območju,*
* *pospešuje razvoj športa in rekreacije,*
* *pospešuje kulturno-umetniško ustvarjalnost, omogoča dostopnost do kulturnih programov, zagotavlja splošnoizobraževalno knjižnično dejavnost ter v skladu z zakonom skrbi za kulturno dediščino na svojem območju,*
* *gradi, vzdržuje in ureja lokalne javne ceste, javne poti, rekreacijske in druge javne površine v skladu z zakonom ureja promet v občini ter opravlja naloge občinskega redarstva,*
* *opravlja nadzorstvo nad krajevnimi prireditvami,*
* *organizira komunalno-redarstveno službo in skrbi za red v občini,*
* *skrbi za požarno varnost in organizira reševalno pomoč,*
* *organizira pomoč in reševanje za primere elementarnih in drugih nesreč,*
* *lahko podeljuje denarne pomoči in simbolične nagrade ob posebnih priložnostih ali obletnicah občanov,*
* *organizira opravljanje pokopališke in pogrebne službe,*
* *določa prekrške in denarne kazni za prekrške, s katerimi se kršijo predpisi občine, in opravlja inšpekcijsko nadzorstvo nad izvajanjem občinskih predpisov in drugih aktov, s katerimi ureja zadeve iz svoje pristojnosti, če ni z zakonom drugače določeno,*
* *sprejema statut občine in druge splošne akte,*
* *organizira občinsko upravo,*
* *ureja druge lokalne zadeve javnega pomena.*

*Besedilo drugega odstavka je oblikovano na podlagi določila 24. člena Zakona o lokalni samoupravi /ZLS/, ki določa, da lahko država z zakonom prenese na občino opravljanje nalog iz državne pristojnosti, ki se lahko racionalneje in učinkoviteje opravljajo v občini, če za to zagotovi tudi potrebna sredstva. Z zakonom se lahko določi, da se opravljanje posameznih nalog prenese na vse občine, na mestne občine, na občine na določenem območju ali na posamezno občino.*

1. člen

**(uradno glasilo občine)**

(1) Statut, odloki in drugi predpisi občine morajo biti objavljeni v Uradnem glasilu slovenskih občinin pričnejo veljati petnajsti dan po objavi, če ni v njih drugače določeno.

(2) V Uradnem glasilu slovenskih občin se objavljajo tudi drugi akti, za katere tako določi občinski svet.

***Obrazložitev:***

*Besedilo je oblikovano na podlagi določila prvega odstavka 66. člena Zakona o lokalni samoupravi /ZLS/, ki določa, da morajo biti statut in drugi predpisi občine objavljeni, veljati pa začnejo petnajsti dan po objavi, če ni v njih drugače določeno. Statut in drugi predpisi občine se objavijo v uradnem glasilu.*

1. člen

(uresničevanje lokalne samouprave)

(1) Občanke in občani (v nadaljnjem besedilu: občani) odločajo o zadevah iz občinske pristojnosti preko župana in občinskega sveta ter neposredno sodelujejo pri sprejemanju odločitev občinskih organov na zborih občanov, z referendumom in ljudsko iniciativo.

(2) Občani kot posamezniki in njihove organizacije sodelujejo pri oblikovanju razvojnih načrtov občine, proračunov in drugih splošnih aktov občine z dajanjem predlogov, pripomb in mnenj v javni razpravi na način in v rokih, ki jih določi župan. Javna razprava o posameznem predlogu ne sme trajati manj kot trideset dni.

(3) Na podlagi odločitve organov občine se v posamezne oblike odločanja in v javno razpravo vključijo tudi osebe, ki imajo v občini začasno prebivališče, na podlagi zakona pa tudi osebe, ki so lastniki zemljišč in drugih nepremičnin na območju občine.

***Obrazložitev:***

*Besedilo prvega odstavka je oblikovano na podlagi 11. člena Zakona o lokalni samoupravi /ZLS/, ki določa, da občani v občinah odločajo o zadevah lokalne samouprave preko svetov, sestavljenih iz članov, ki jih volijo svobodno in tajno na podlagi neposredne, enake in splošne volilne pravice in neposredno - na svojih zborih, z referendumom in preko ljudske iniciative (drugi in tretji odstavek 11. člena ZLS).*

*Drugi odstavek temelji na dveh dokumentih, in sicer Dodatnem protokolu k Evropski listini lokalne samouprave o pravici do sodelovanja pri vprašanjih lokalne oblasti (Uradni list RS – Mednarodne pogodbe, št. 2/2011) kot ratificirani mednarodni pogodbi in Resoluciji o normativni dejavnosti (Uradni list RS, št. 95/2009), predvsem njenim ciljem uveljavljanja državljanske participacije. Upošteva tudi vodila za sprejemanje participatornega proračuna.*

*Z besedilom tretjega odstavka je določeno, da se lahko na podlagi odločitve organov občine v posamezne oblike odločanja in v javno razpravo iz drugega odstavka tega člena vključijo tudi osebe, ki imajo v občini začasno prebivališče. Osebe, ki so lastniki zemljišč in drugih nepremičnin na območju občin so upravičene glasovati na referendumu o samoprispevku za izgradnjo lokalne javne infrastrukture (9. člen. Zakona o samoprispevku (Uradni list RS, št. 87/2001)).*

1. člen

 **(grb, zastava in praznik občine)**

(1) Občina ima svoj grb in zastavo, in sicer:

* grb občine predstavlja šestžarna zlata zvezda na rdečem ščitu v spremljavi šestih malih zvezd med posameznimi žarki. Ščit je narejen v poznogotskem stilu. Zlati trak, ki ga nosi ščit na svojih zunanjih robovih, služi le kot grbovni okras. Velika zvezda predstavlja Gornji Grad, male zvezde pa predstavljajo zaselke okoli Gornjega Gradu.
* zastava občine jerumena z rdečim osrednjim kvadratnim poljem, ki nosi šestžarno rumeno zvezdo, v katere vsakem kotu jo spremlja po ena mala šestžarna rumena zvezda.

(2) Občina ima žig, ki je okrogle oblike. Žig občine na zunanjem robu omejuje dvojna krožnica. V zunanjem krogu na zgornji polovici ima napis: Občina Gornji Grad, v zunanjem krogu na spodnji polovici pa naziv organa občine - Občinski svet; Župan; Nadzorni odbor; Občinska uprava, Občinska volilna komisija. V sredini žiga je grb občine.

(3) Praznik občine določa odlok. ~~je 30. junija~~*.*

(4~~3~~) Obliko, vsebino in uporabo grba in zastave občine podrobneje določa odlok. Velikosti, uporabo in hrambo žigov podrobneje določa odlok.

(5) Za prispevek k razvoju in prepoznavnosti občine podeljuje občina zaslužnim občanom, organizacijam in drugim občinska priznanja in nagrade v skladu s posebnim odlokom.

***Obrazložitev:***

*Besedilo prvega odstavka je oblikovano na podlagi določila prvega in drugega odstavka 10. člena Zakona o lokalni samoupravi /ZLS/, ki določa, da imajo samoupravne lokalne skupnosti (občine) pravico do uporabe lastnega grba in zastave. Grb in zastava se morata razlikovati od grba in zastave Republike Slovenije, tujih držav in narodov ter drugih samoupravnih lokalnih skupnosti. Grb in zastavo določi samoupravna lokalna skupnost (občina) s predpisom.*

*Besedilo drugega odstavka je oblikovano na podlagi določila tretjega odstavka 10. člena Zakona o lokalni samoupravi /ZLS/, ki določa, da samoupravne lokalne skupnosti (občine) uporabljajo žig, ki mora vsebovati označbo in ime samoupravne lokalne skupnosti (občine).*

*S tretjim odstavkom je določen občinski predpis in pristojni organ, ki podrobneje uredi obliko,* *vsebino in uporabo grba in zastave občine in velikosti, uporabo in hrambo žigov.*

*Besedilo četrtega odstavka je oblikovano na podlagi določila devetnajste alineje drugega odstavka 21. člena Zakona o lokalni samoupravi /ZLS/, ki določa, da lahko občina podeljuje simbolične nagrade ob posebnih priložnostih ali obletnicah občanov.*

1. člen

**(ožji deli občine)**

(1) Na območju občine Gornji Grad so ustanovljeni ožji deli občine. Naloge, organizacijo in delovanje ter pravni status ožjih delov občine Gornji Grad določa ta statut in odlok občine.

(2) Na območju občine so kot ožji deli občine ustanovljene krajevne skupnosti, in sicer:

* Krajevna skupnost Gornji Grad, ki zajema: Attemsov trg, Kocbekovo cesto, Dol, Menino, Novo naselje, Podsmrečje, Prekštan, Prod, Rore, Spodnji trg, Šokat, Tajno, Tlako, Tičjek, Florjan pri Gornjem Gradu in Lenart pri Gornjem Gradu.
* Krajevna skupnost Nova Štifta, ki zajema: Šmiklavž, Tirosek in Zgornji Dol.
* Krajevna skupnost Bočna, ki zajema: Bočno, Čeplje, Delce, Kropo, Otok, Podhom in Slatino.

(3) Krajevne skupnosti niso pravne osebe javnega prava.

(4) Krajevne skupnosti se lahko ukinejo ali se lahko spremeni njihovo območje s spremembo statuta občine. Pobudo za ustanovitev krajevne skupnosti ali za spremembo njenih območij lahko da zbor krajanov ali deset odstotkov volivcev s tega dela občine. Statut se spremeni po prej na referendumu ugotovljeni volji prebivalcev krajevne skupnosti o imenu in območju nove krajevne skupnosti. Sprememba ali ukinitev krajevne skupnosti začne veljati s prvim dnem proračunskega leta, ki sledi letu, v katerem je na rednih lokalnih volitvah izvoljen nov občinski svet.

***Obrazložitev:***

*V prvem, tretjem in četrtem odstavku so združene določbe statuta občine, s katerimi mora ta v skladu z 19.,19. a, 19. c in 19. č členom Zakona o lokalni samoupravi /ZLS/ urediti pravni status (pravne osebe javnega prava ali ne), organizacijo in pristojnosti in delovanje (sveti ožjih delov ali ne, volitve svetov ožjih delov ali ne, imenovanje odbora ožjega dela-nadaljnje določbe so odvisne od temeljne odločitve ali imajo ožji deli svet ali ne in ali imajo ožji deli pravno sposobnost pravne osebe javnega prava). Financiranje ožjih delov občine ureja Zakon o javnih financah /ZJF/.*

*Besedilo drugega odstavka je oblikovano na podlagi 18. člena Zakona o lokalni samoupravi /ZLS/, ki določa, da se na območju občine lahko ustanovijo ožji deli občine (krajevne, vaške ali četrtne skupnosti). Ime in območje ožjega dela občine se določi s statutom občine. Pri notranji členitvi pa mora občinski svet upoštevati zemljepisne, zgodovinske, gospodarske, upravne, kulturne in druge značilnosti območja.*

*V četrtem odstavku so združene določbe, ki izhajajo iz odstavkov 18. člena ZLS, pri tem je določen odstotek volivcev kot je to bilo v preteklosti.*

**2 Naloge občine**

1. člen

 **(naloge občine)**

 (1) Občina samostojno opravlja lokalne zadeve javnega pomena (izvirne naloge), določene z zakonom, zlasti pa:

1. sprejema prostorske akte, ki omogočajo in pospešujejo razvoj občine,
2. pridobiva in razpolaga z vsemi vrstami premoženja ter ureja način in pogoje upravljanja z občinskim premoženjem,
3. ustvarja pogoje za gradnjo stanovanj in skrbi za povečanje najemnega socialnega sklada stanovanj,
4. zagotavlja javne vrtce in druge oblike predšolskega varstva,
5. gradi in vzdržuje objekte javnih vrtcev, osnovnih šol, splošne knjižnice, zdravstvenega doma in ambulant,
6. zagotavlja obvezne in izbirne lokalne gospodarske javne službe v skladu z zakonom,
7. gradi in vzdržuje komunalno infrastrukturo,
8. zagotavlja splošno izobraževalno knjižnično dejavnost,
9. skrbi za varstvo zraka, tal, vodnih virov, za varstvo pred hrupom,
10. gradi in vzdržuje ter upravlja:
* občinske ceste, ulice in javne poti,
* površine za pešce in kolesarje,
* igrišča za šport in rekreacijo ter otroška igrišča,
* javne parkirne prostore, parke, trge in druge javne površine ter
1. zagotavlja varnost v cestnem prometu na občinskih cestah in ureja promet v občini,
2. skrbi za požarno varnost in varnost občanov v primeru elementarnih in drugih nesreč.

(2) Občina opravlja tudi naloge, določene s tem statutom, in sicer:

* pospešuje društveno dejavnost na področju skrbi za socialno ogrožene, invalide in ostarele,
* podeljuje denarne pomoči in simbolične nagrade ob posebnih priložnostih ali obletnicah občanov,
* pospešuje društveno dejavnost na področju kulture, športa, turizma,
* gradi in vzdržuje objekte muzeja,
* dodeljuje izredne enkratne socialne denarne pomoči,
* dodeljuje enkratni dodatek družinam ob rojstvu otroka.

***Obrazložitev:***

*Besedilo tega člena vsebuje v prvem odstavku poudarjene naloge občine, ki sicer izhajajo iz zakonskih pristojnosti občine. Primer so naloge na stanovanjskem področju, ki so močno odvisne od potreb in interesov konkretne občine. Če v občini ni potrebe po socialnih stanovanjih, teh nalog občina ne bo »zlasti« zagotavljala. Enako velja za zagotavljanje muzejske ali arhivske javne službe. Ne navajajo se načini izvajanja nalog (normativno ureja, sprejema odloke, sprejema proračun) niti povzetek vseh nalog iz posameznega zakona. Ne prepisuje se okvirnih delovnih področij iz 21. člena Zakona o lokalni samoupravi /ZLS/ niti ne vseh nalog iz kataloga pristojnosti slovenskih občin. Prav te zadnje se pogosto spreminjajo, odvzemajo in dodajajo. Zato bi taka določba lahko bila v nasprotju z zakonom.*

*V drugem odstavku so navedene naloge, za katere občina sicer ni neposredno pristojna po zakonu, torej ne gre za obvezne naloge, pa jih občina na podlagi statuta in podrobnejše ureditve z odlokom ali pravilnikom izvaja. Primer so tudi občinske socialne pomoči, enkratni dodatek družinam ob rojstvu otroka in podobno.*

**3 Organizacija občine**

**3.1 Skupne določbe**

1. člen

**(organi občine)**

(1) Organi občine so:

* občinski svet,
* župan in
* nadzorni odbor.

(2) Občina ima občinsko volilno komisijo kot samostojni občinski organ, ki v skladu z zakonom o lokalnih volitvah in drugimi predpisi ter splošnimi akti občine skrbi za izvedbo volitev in referendumov ter varstvo zakonitosti volilnih postopkov.

(3) Občina ima lahko tudi druge organe, katerih ustanovitev in naloge določa zakon.

(4) Volitve oziroma imenovanja organov občine oziroma članov občinskih organov se izvajajo v skladu z zakonom, tem statutom in poslovnikom občinskega sveta.

(5) Člani občinskega sveta, župan in podžupan so občinski funkcionarji.

(6) Razloge in postopek za predčasno prenehanje mandata člana občinskega sveta in župana, potrditev mandata nadomestnega člana oziroma nadomestne volitve ureja zakon.

***Obrazložitev:***

*Besedilo prvega odstavka je oblikovano na podlagi določila 28. člena Zakona o lokalni samoupravi /ZLS/, ki določa, da so organi občine občinski svet, župan in nadzorni odbor.*

*Besedilo drugega odstavka je oblikovano na podlagi določila prvega odstavka 38. člena Zakona o lokalnih volitvah /ZLV/, ki določa, da občinsko volilno komisijo imenuje občinski svet. V skladu z določilom 41. člena Zakona o lokalnih volitvah /ZLV/ občinska volilna komisija:*

* *skrbi za zakonitost volitev v občinski svet;*
* *potrjuje posamične kandidature oziroma liste kandidatov in sestavlja sezname kandidatov oziroma list kandidatov;*
* *določa volišča;*
* *imenuje volilne odbore;*
* *ugotavlja rezultate glasovanja in razglasi, kateri člani občinskega sveta so izvoljeni, ter daje poročila o izidu volitev;*
* *opravlja in vodi neposredno tehnično delo v zvezi z volitvami;*
* *opravlja druge naloge, ki jih določa Zakon o lokalnih volitvah /ZLV/.*

*Z besedilom tretjega odstavka je določeno, da ima občina tudi druge organe, katerih ustanovitev in naloge določa zakon. V skladu z veljavno zakonodajo lahko/mora občina npr. imeti:*

* *svet za varstvo pravic najemnikov neprofitnih stanovanj (lahko ima na podlagi določila prvega odstavka 136. člena Stanovanjskega zakona /SZ-1/ (Uradni list RS, št. 69/2003, 18/2004, 47/2006, 57/2008, 90/2009 Odl. US: U-I-128/08-18, 62/2010-ZUPJS 56/2011, 40/2012-ZUJF));*
* *komisijo za varstvo uporabnikov javnih dobrin (mora imeti na podlagi določila 14. člena Zakona o gospodarskih javnih službah /ZGJS/ (Uradni list RS, št. 32/1993, 30/1998-ZZLPPO, 127/2006-ZJZP, 38/2010-ZUKN), 57/2011);*
* *enote civilne zaščite (mora imeti na podlagi določila tretjega odstavka 76. člena Zakona o varstvu pred naravnimi in drugimi nesrečami /ZVNDN/ (Uradni list RS, št. 51/2006-UPB1, 97/2010) itn.*

*Z besedilom četrtega odstavka je določeno, da se volitve oziroma imenovanja organov občine oziroma članov občinskih organov izvajajo v skladu z zakonom in statutom.*

*Besedilo petega odstavka je oblikovano na podlagi določila 34.a člena Zakona o lokalni samoupravi /ZLS/, ki določa, da so člani občinskega sveta, župan in podžupan občinski funkcionarji.*

*Besedilo šestega odstavka je urejeno v 37. a členu ZLS in Zakonu o lokalnih volitvah.*

1. člen

 **(javnost dela)**

(1) Način zagotavljanja javnosti dela občinskih organov, razloge in postopke izključitve javnosti s sej organov občine, pravice javnosti ter zagotovitev varstva osebnih podatkov, dokumentov in gradiv, ki vsebujejo podatke, ki so v skladu z zakonom, drugim predpisom ali splošnim aktom občine oziroma druge javne ali zasebno pravne osebe zaupne narave oziroma državna, vojaška ali uradna tajnost, določajo zakon, ta statut, poslovnik občinskega sveta in poslovnik nadzornega odbora.

 (2) Javnost dela občinskih organov občine se praviloma zagotavlja z obveščanjem javnosti o njihovem delu, z objavljanjem informacij javnega značaja, določenih z zakonom, na spletni strani občine ter v Katalogu informacij javnega značaja, z zagotavljanjem sodelovanja občanov pri pripravi splošnih aktov občine, z uradnim objavljanjem splošnih aktov občine, z objavljanjem sklicev sej občinskega sveta in gradiva za točke dnevnega reda teh sej, z omogočanjem navzočnosti občanov in predstavnikov sredstev javnega obveščanja na sejah občinskih organov. Podrobneje določa način zagotavljanja javnosti dela posameznega občinskega organa njegov poslovnik.

(3) Občani in njihovi pravni zastopniki imajo pravico vpogleda v dokumente, ki so podlaga za odločanje organov občine o njihovih pravicah, obveznostih in pravnih koristih, če izkažejo pravni interes.

***Obrazložitev:***

*V skladu z določilom drugega odstavka 36. člena Zakona o lokalni samoupravi /ZLS/, se v statutu občine določi način zagotavljanja javnosti dela organov občine. Tako je z besedilom prvega odstavka določeno, da je delo organov občine javno.*

*Z besedilom drugega odstavka je določeno, da se javnost dela zagotavlja z obveščanjem javnosti o delu občinskih organov, predvsem pa z uradnim objavljanjem splošnih aktov občine, z navzočnostjo občanov in predstavnikov sredstev javnega obveščanja na javnih sejah občinskih organov, z vpogledom v dokumentacijo in gradiva, ki so podlaga za odločanje občinskih organov. Predpisi občine morajo biti v skladu z določilom 154. člena Ustave Republike Slovenije /Ustava RS/, objavljeni preden začnejo veljati. Predpisi lokalne skupnosti se objavljajo v uradnem glasilu, ki ga te same določijo. Vsebinsko enako določilo zasledimo tudi v 66. členu Zakona o lokalni samoupravi /ZLS/, ki določa, da morajo biti statut in drugi predpisi občine objavljeni, veljati pa začnejo petnajsti dan po objavi, če ni v njih drugače določeno. Statut in drugi predpisi občine se objavijo v uradnem glasilu.*

*Z besedilom tretjega odstavka je določen način zagotavljanja javnosti dela občinskih organov.*

*Besedilo četrtega odstavka je oblikovano na podlagi Zakona o splošnem upravnem postopku /ZUP/ (Uradni list RS, št. 24/2006-UPB2, 105/2006-US-1, 126/2007, 65/2008, 8/2010, 82/2013), ki določa postopanje organov samoupravnih lokalnih skupnosti, ko v upravnih zadevah odločajo o pravicah, obveznostih ali pravnih koristih posameznikov, pravnih oseb in drugih strank (1. člen ZUP).*

1. člen

**(neposredne sodelovanje občanov pri odločanju v občini)**

Občani sodelujejo pri odločanju na zborih občanov, z referendumom in z ljudsko iniciativo.

***Obrazložitev:***

*Besedilo je oblikovano na podlagi določila 44. člena Zakona o lokalni samoupravi /ZLS/, ki določa, da so neposredne oblike sodelovanja občanov pri odločanju v občini zbor občanov, referendum in ljudska iniciativa.*

1. člen

**(občinska uprava)**

(1) Občina ima občinsko upravo, ki v skladu z zakonom, statutom in splošnimi akti občine opravlja upravne, strokovne, pospeševalne in razvojne naloge ter naloge v zvezi z zagotavljanjem javnih služb iz občinske pristojnosti.

(2) Občinsko upravo na predlog župana ustanovi občinski svet z odlokom, s katerim določi tudi njeno notranjo organizacijo in delovno področje.

(3) Posamezne naloge občinske uprave opravlja organ skupne občinske uprave, ki ga je na predlog župana soustanovil občinski svet s posebnim odlokom, s katerim so določene njegove naloge, usmerjanje, nadzorovanje, vodenje in organizacija.

(3) Občinska uprava opravlja strokovna, organizacijska in administrativna opravila za vse občinske organe.

(4) Občinsko upravo vodi direktor občinske uprave, usmerja in nadzoruje pa jo župan.

***Obrazložitev:***

*Besedilo prvega odstavka je oblikovano na podlagi določila prvega odstavka 49. člena Zakona o lokalni samoupravi /ZLS/, ki določa, da občinska uprava opravlja upravne, strokovne, pospeševalne in razvojne naloge ter naloge v zvezi z zagotavljanjem javnih služb iz občinske pristojnosti.*

*Z besedilom drugega odstavka je določeno, da občinska uprava opravlja strokovna, organizacijska in administrativna opravila za občinske organe.*

*Besedilo tretjega odstavka je oblikovano na podlagi določila drugega odstavka 49. člena Zakona o lokalni samoupravi /ZLS/, ki določa, da občinsko upravo ustanovi občinski svet na predlog župana s splošnim aktom (odlokom), s katerim določi njene naloge in notranjo organizacijo.*

*Besedilo četrtega odstavka je oblikovano na podlagi določila tretjega odstavka 49. člena Zakona o lokalni samoupravi /ZLS/, ki določa, da občinsko upravo usmerja in nadzira župan, delo občinske uprave pa vodi tajnik občine, ki ga imenuje in razrešuje župan. Tajnik občine je uradnik po zakonu, ki ureja položaj javnih uslužbencev. S splošnimi akti občine (statutom občine) pa se lahko za položaj tajnika občine določi naziv direktor ali direktorica občinske uprave.*

**3.1 Občinski svet**

1. člen

 **(občinski svet)**

(1) Občinski svet Občine Gornji Grad šteje enajst članov.

(2) Volitve članov občinskega sveta se opravijo v skladu z zakonom, ki ureja lokalne volitve po večinskem volilnem sistemu v petih volilnih enotah. Območja volilnih enot za volitve članov občinskega sveta določa odlok.

***Obrazložitev:***

*Besedilo je oblikovano na podlagi določila 38. člena Zakona o lokalni samoupravi /ZLS/, ki določa, da občinski svet šteje od 7 do 45 članov.*

*Besedilo drugega odstavka je oblikovano na podlagi določila 9. člena Zakona o lokalnih volitvah /ZLV/, ki določa, da se člani občinskih svetov volijo po večinskem načelu (večinske volitve) ali proporcialnem načelu (proporcialne volitve). Če šteje občinski svet manj kot 12 članov, se člani občinskega sveta volijo po večinskem načelu. Če pa šteje občinski svet 12 ali več članov, pa se člani volijo po proporcionalnem načelu.*

*V skladu z 19. členom Zakona o lokalnih volitvah /ZLV/, se za večinske volitve članov občinskega sveta v občini oblikujejo volilne enote. Za proporcionalne volitve pa se lahko oblikujejo volilne enote. Če občinski svet ne šteje več kot sedem članov, se lahko vsi člani občinskega sveta volijo v občini kot eni volilni enoti.*

1. člen

(konstituiranje občinskega sveta)

(1) Občinski svet se konstituira na prvi seji po volitvah, na kateri je potrjenih več kot polovica mandatov članov občinskega sveta. Konstituiranje občinskega sveta določata zakon in poslovnik občinskega sveta.

(2) S konstituiranjem novoizvoljenega občinskega sveta preneha mandat prejšnjim članom občinskega sveta. S konstituiranjem preneha tudi članstvo v odborih in komisijah občinskega sveta.

(3) Če je bil član občinskega sveta, ki mu je v skladu s prejšnjim odstavkom tega člena prenehal mandat, kot predstavnik občine imenovan v organ javnega zavoda, javnega podjetja ali sklada, katerega ustanoviteljica je občina, mu to članstvo preneha v skladu z ustanovitvenim aktom javnega zavoda, javnega podjetja ali sklada.

***Obrazložitev:***

*Besedilo člena je oblikovano v skladu s 15. b členom Zakona o lokalni samoupravi /ZLS/, ki se uporablja neposredno za izvedbo prve, to je konstitutivne seje novoizvoljenega občinskega sveta. Na podlagi določila prvega odstavka 41. člena se mandatna doba članov občinskega sveta začne s potekom mandatne dobe prejšnjih članov sveta, traja pa do prve seje novoizvoljenega sveta. Konec mandatne dobe pomeni tudi konec članstva v vseh odborih in komisijah, v katere so kot člani imenovani poleg članov občinskega sveta drugi občani. Vendar pa konec mandata člana občinskega sveta nima za posledico prenehanje članstva v organih upravljanja pravnih oseb javnega prava, katerih ustanoviteljica je občina. V te organe imenuje občinski svet predstavnike ustanovitelja, to je občine.*

1. člen

**(nezdružljivost funkcije člana občinskega sveta)**

(1) Nezdružljivost funkcije člana občinskega sveta z drugimi funkcijami in delom določa zakon.

(2) Podžupan, ki v primeru predčasnega prenehanja mandata župana opravlja funkcijo župana, v tem času ne opravlja funkcije člana občinskega sveta.

***Obrazložitev:***

*Besedilo je oblikovano na podlagi določila 37.b člena Zakona o lokalni samoupravi /ZLS/, ki določa, da funkcija župana ni združljiva s funkcijo člana občinskega sveta in podžupana, članstvom v nadzornem odboru in z delom v občinski upravi ter z drugimi funkcijami, za katere tako določa zakon. Funkcija člana občinskega sveta in podžupana ni združljiva s funkcijo župana, članstvom v nadzornem odboru in z delom v občinski upravi ter z drugimi funkcijami, za katere tako določa zakon. Funkcija člana občinskega sveta in podžupana tudi ni združljiva s funkcijo načelnika upravne enote, kot tudi ne z delom v državni upravi na delovnih mestnih, na katerih javni uslužbenci izvršujejo pooblastila v zvezi z nadzorstvom nad zakonitostjo oziroma nad primernostjo in strokovnostjo dela organov občine.«*

*V skladu z zakonom sta funkciji župana in člana občinskega sveta nezdružljivi. Ker podžupan, ki v primeru predčasnega prenehanja mandata župana opravlja funkcijo župana, v tem času »vstopi« v funkcijo župana, ki je nezdružljiva s funkcijo člana občinskega sveta, funkcije člana občinskega sveta ne sme opravljati.*

1. člen

**(pristojnosti občinskega sveta)**

(1) Občinski svet je najvišji organ odločanja o vseh zadevah iz pristojnosti občine.

(2) Pristojnosti občinskega sveta določa zakon in ta statut.

***Obrazložitev:***

*Besedilo je oblikovano na podlagi določila prvega odstavka 29. člena Zakona o lokalni samoupravi /ZLS/ V skladu z 29. členom Zakona o lokalni samoupravi /ZLS/ v okviru svojih pristojnosti občinski svet:*

* *sprejema statut občine,*
* *sprejema odloke in druge občinske akte,*
* *sprejema prostorske in druge plane razvoja občine,*
* *sprejema občinski proračun in zaključni račun,*
* *imenuje in razrešuje člane nadzornega odbora ter člane komisij in odborov občinskega sveta,*
* *nadzoruje delo župana, podžupana in občinske uprave glede izvrševanja odločitev občinskega sveta,*
* *odloča o pridobitvi in odtujitvi občinskega premoženja, če ni z Zakonom o lokalni samoupravi /ZLS/ drugače določeno,*
* *imenuje in razrešuje člane sveta za varstvo uporabnikov javnih dobrin,*
* *odloča o drugih zadevah, ki jih določa zakon in statut občine.*
1. člen

**(seje občinskega sveta)**

(1) Občinski svet dela in odloča na sejah.

(2) Seje občinskega sveta sklicuje in vodi župan v skladu z zakonom.

~~(3) Župan sklicuje seje občinskega sveta v skladu z določbami tega statuta in poslovnika občinskega sveta po programu dela občinskega sveta ter glede na potrebe odločanja na občinskem svetu.~~

~~(4) Podžupan lahko opravi sklic seje na podlagi posamičnega pooblastila župana, če je župan odsoten ali zadržan, sklic seje občinskega sveta pa je v skladu s prejšnjim odstavkom načrtovan ali je nujen.~~

~~(5) Dnevni red seje občinskega sveta predlaga župan. Podžupan in najstarejši član občinskega sveta predlagata dnevni red seje, kadar sta v skladu s tem statutom sklicatelja.~~

~~(6) Strokovno pripravo gradiv, organizacijsko in administrativno delo za potrebe občinskega sveta ter pomoč pri pripravi, sklicevanju in vodenju sej zagotavlja občinska uprava.~~

(7) Sklicevanje, vodenje sej občinskega sveta, določanje dnevnega reda in njegovo sprejemanje ter druge zadeve, pomembne za delo občinskega sveta podrobneje ureja poslovnik občinskega sveta.

***Obrazložitev:***

*Besedilo je oblikovano v skladu z določbami 35. in 36. člena Zakona o lokalni samoupravi /ZLS/, ki se uporabljata neposredno, podrobneje pa je sklicevanje in vodenje sej občinskega sveta urejeno s poslovnikom občinskega sveta. 35. člen Zakona o lokalni samoupravi /ZLS/ določa, da občinski svet sprejema odločitve na svoji seji z večino opredeljenih glasov navzočih članov. Svet lahko veljavno sklepa, če je na seji navzoča večina članov občinskega sveta. Seje občinskega sveta sklicuje in vodi župan. Župan lahko za vodenje seje občinskega sveta pooblasti podžupana ali drugega člana občinskega sveta. Če nastopijo razlogi, da župan ne more voditi že sklicane seje občinskega sveta, jo vodi podžupan, če pa tudi ta ne more voditi seje, jo vodi najstarejši član občinskega sveta. Župan sklicuje seje občinskega sveta v skladu z določbami statuta občine in poslovnika občinskega sveta, mora pa jih sklicati najmanj štirikrat letno. Župan mora sklicati sejo občinskega sveta, če to zahteva najmanj četrtina članov občinskega sveta, seja pa mora biti v petnajstih dneh potem, ko je bila podana pisna zahteva za sklic seje. Če župan seje občinskega sveta ne skliče v roku sedmih dni po prejemu pisne zahteve, jo lahko skličejo člani občinskega sveta, ki so zahtevo podali. Zahtevi za sklic seje občinskega sveta mora biti priložen dnevni red. Župan mora dati na dnevni red predlagane točke, predlagan dnevni red pa lahko dopolni še z novimi točkami. Strokovno in administrativno delo za potrebe občinskega sveta opravlja občinska uprava.*

*Ob navedenem moramo opomniti na določila 36. člena Zakona o lokalni samoupravi /ZLS/, ki določa, da občinski svet ureja svoje delo s poslovnikom, ki ga sprejema z dvotretjinsko večino navzočih članov. V statutu občine se določi način zagotavljanja javnosti dela organov občine.*

1. člen

**(pravice člana občinskega sveta)**

(1) Član občinskega sveta ima pravico udeleževati se sej občinskega sveta in odločati o vseh zadevah iz pristojnosti občinskega sveta.

(2) Vsak član občinskega sveta lahko predlaga občinskemu svetu v sprejem odloke in druge akte iz njegove pristojnosti, razen proračuna in zaključnega računa proračuna in drugih aktov, za katere je v zakonu ali v statutu občine določeno, da jih sprejme občinski svet na predlog župana.

(3) Župan mora predloge članov občinskega sveta iz prejšnjega odstavka dati na dnevni red, ko so pripravljeni tako, kot je določeno v poslovniku občinskega sveta.

(4) Na vsaki seji občinskega sveta mora biti predvidena točka za vprašanja in pobude ter odgovore na vprašanja, ki jih postavljajo člani sveta županu in občinski upravi. Na seji se odgovarja na vsa vprašanja, ki so bila oddana do začetka seje, ter na ustna vprašanja, dana na sami seji sveta. Če zahteva odgovor na vprašanje podrobnejši pregled dokumentacije oziroma proučitev, lahko župan ali direktor občinske upraveodgovorita na naslednji seji.

***Obrazložitev:***

*Z določilom prvega odstavka je določeno, da občinski svet dela in odloča na sejah.*

*Drugi odstavek je oblikovan na podlagi določila drugega odstavka 31. člena Zakona o lokalni samoupravi /ZLS/, ki določa, da komisije in odbori občinskega sveta ter vsak član občinskega sveta lahko predlagajo občinskemu svetu v sprejem odloke in druge akte iz njegove pristojnosti, razen proračuna in zaključnega računa proračuna in drugih aktov, za katere je v zakonu ali v statutu občine določeno, da jih sprejme občinski svet na predlog župana.*

*Z besedilom tretjega odstavka je določeno, da mora župan predloge komisij in odborov občinskega sveta ter predloge članov občinskega sveta iz prejšnjega odstavka dati na dnevni red, ko so pripravljeni tako, kot je določeno v poslovniku občinskega sveta.*

*Z besedilom četrtega odstavka je kot način izvajanja nadzorne funkcije občinskega sveta določena obvezna točka dnevnega reda vprašanja in odgovori na vprašanja članov občinskega sveta, ki jih ti postavljajo županu in občinski upravi.*

1. člen

**(odločanje občinskega sveta)**

(1) Občinski svet veljavno sklepa, če je na seji navzoča večina njegovih članov, odločitve pa sprejema z večino opredeljenih glasov navzočih članov, razen če zakon določa drugačno večino.

(2) Občinski svet sprejema odločitve z javnim glasovanjem. Tajno se glasuje v primeru, ko je tako določeno z zakonom ali če tako sklene občinski svet.

(3) Način dela in odločanja, razmerja do drugih občinskih organov ter druga vprašanja delovanja občinskega sveta se določijo s poslovnikom občinskega sveta, ki ga sprejme občinski svet z dvotretjinsko večino glasov navzočih članov.

***Obrazložitev:***

*Podlaga za prvi odstavek tega člena je besedilo prvega odstavka 35. člena Zakona o lokalni samoupravi /ZLS/, ki določa, da občinski svet sprejema odločitve na svoji seji z večino opredeljenih glasov navzočih članov. Svet lahko veljavno sklepa, če je na seji navzoča večina članov občinskega sveta. Na tem mestu moramo opomniti še na določilo prvega odstavka 36. člena Zakona o lokalni samoupravi /ZLS/, ki določa, da občinski svet sprejema poslovnik z dvotretjinsko večino navzočih članov ter določilo tretjega odstavka 64. člena Zakona o lokalni samoupravi /ZLS/, ki določa, da občinski svet sprejema statut z dvotretjinsko večino vseh članov.*

*Z določilom drugega odstavka se določa način sprejemanja odločitev na seji občinskega sveta.*

*Besedilo tretjega odstavka je oblikovano na podlagi določila prvega odstavka 36. člena Zakona o lokalni samoupravi /ZLS/, ki določa, da občinski svet ureja svoje delo s poslovnikom, ki ga sprejme z dvotretjinsko večino navzočih članov.*

1. člen

 (izvrševanje odločitev občinskega sveta)

(1) Za izvrševanje odločitev občinskega sveta je odgovoren župan.

(2) Župan usmerja in nadzoruje delo občinske uprave glede izvrševanja odločitev občinskega sveta.

(3) Občinsko upravo vodi direktor občinske uprave.

(4) Župan in direktor občinske upraveporočata občinskemu svetu o izvrševanju njegovih odločitev na vsaki redni seji.

***Obrazložitev:***

*Z besedilom je v skladu z določili 33. in 49. člena Zakona o lokalni samoupravi /ZLS/ določeno, da župan in občinska uprava izvršujeta odločitve občinskega sveta. Na tem mestu moramo opomniti na določilo šestega odstavka 33. člena Zakona o lokalni samoupravi /ZLS/, ki določa, da župan zadrži izvajanje odločitve občinskega sveta, če meni, da je nezakonita, ali je v nasprotju s statutom ali drugim splošnim aktom občine, in predlaga občinskemu svetu, da o njej ponovno odloči na prvi naslednji seji, pri čemer mora navesti razloge za zadržanje. Ob zadržanju izvajanja odločitve občinskega sveta župan opozori pristojno ministrstvo na nezakonitost take odločitve. Če občinski svet ponovno sprejme enako odločitev, lahko župan začne postopek pri upravnem sodišču.*

*Besedilo tretjega odstavka je oblikovano na podlagi določila tretjega odstavka 49. člena Zakona o lokalni samoupravi /ZLS/, ki določa, da delo občinskega uprave vodi tajnik občine.*

*Besedilo četrtega odstavka vzpostavlja dolžnost poročanja o izvršenih oziroma neizvršenih sklepih občinskega sveta oziroma o načinu izvrševanja odločitev občinskega sveta na vsaki seji občinskega sveta.*

1. člen

**(komisija za mandatna vprašanja, volitve in imenovanja)**

(1) Komisija za mandatna vprašanja, volitve in imenovanja Občinskega sveta Občine Gornji Grad ima pet članov, ki jih izmed svojih članov imenuje občinski svet praviloma na svoji prvi seji.

(2) Postopek določanja kandidatov in imenovanja članov komisije za mandatna vprašanja, volitve in imenovanja je določeno s poslovnikom občinskega sveta, ki ureja tudi naloge in delo komisije.

***Obrazložitev:***

*Besedilo prvega odstavka je oblikovano na podlagi določila prvega odstavka 30. člena Zakona o lokalni samoupravi /ZLS/, ki določa, da ima občinski svet komisijo za mandatna vprašanja, volitve in imenovanja. Z besedilom nadaljnjih odstavkov pa so določene naloge komisije za mandatna vprašanja, volitve in imenovanja.*

1. člen

**(stalna delovna telesa občinskega sveta)**

(1) Stalna delovna telesa občinskega sveta so:

1. odbor za negospodarstvo in javne službe družbenih dejavnosti,
2. odbor za gospodarstvo, varstvo okolja in gospodarske javne službe,
3. odbor za proračun, prostorsko planiranje in gospodarjenje s premoženjem občine,
4. statutarno pravna komisija.

(2) Odbori in komisija iz prejšnjega odstavka štejejo od tri do pet članov. Število članov posameznega odbora in komisije določa poslovnik.

***Obrazložitev:***

*Besedilo prvega odstavka je oblikovano na podlagi drugega odstavka 30. člena Zakona o lokalni samoupravi /ZLS/, ki določa, da lahko občinski svet ustanovi tudi komisije in odbore kot svoja delovna telesa. Stalna delovna telesa občinskega sveta so praviloma oblikovana po področjih pristojnosti občine. Pristojnosti in naloge slovenskih občin so določene z več kot 150 zakoni s področja javnih financ, gospodarskih in negospodarskih dejavnosti ter varstva okolja in urejanja prostora. Pregled pristojnosti in nalog občin je podan v katalogu “Pristojnosti slovenskih občin”.*

*Drugi odstavek določa število članov posameznega delovnega telesa v razponu. Primerno je, da občinski svet ob določanju organizacije svojega dela upošteva svojo politično strukturo, programske prioritete ter ob imenovanju članov posameznega delovnega telesa, ob upoštevanju drugega odstavka 30. člena Zakona o lokalni samoupravi /ZLS/, v poslovniku določi število članov.*

1. člen

**(pristojnosti komisij in odborov občinskega sveta)**

(1) Komisije in odbori občinskega sveta v okviru svojega delovnega področja, določenega s poslovnikom občinskega sveta, obravnavajo zadeve iz pristojnosti občinskega sveta in dajejo občinskemu svetu mnenja in predloge.

(2) Komisije in odbori občinskega sveta lahko predlagajo občinskemu svetu v sprejem splošne in druge akte iz njegove pristojnosti, razen proračuna in zaključnega računa proračuna in drugih aktov, za katere je v zakonu ali v statutu občine določeno, da jih sprejme občinski svet na predlog župana.

(3) Komisije in odbori občinskega sveta, vsak na svojem področju dela, so dolžni oblikovati mnenja glede pripravljajočih se zakonov in drugih predpisov, ki jih sprejemajo državni organi, in se tičejo koristi občine. Na tej podlagi oblikuje občinski svet svoje mnenje, ki ga pošlje državnemu zboru.

(4) Podrobneje določa način dela komisij in odborov občinskega sveta poslovnik občinskega sveta.

***Obrazložitev:***

*Besedilo prvega odstavka je oblikovano na podlagi določila prvega odstavka 31. člena Zakona o lokalni samoupravi /ZLS/, ki določa, da komisije in odbori občinskega sveta v okviru svojega delovnega področja v skladu s statutom občine in poslovnikom občinskega sveta obravnavajo zadeve iz pristojnosti občinskega sveta in dajejo občinskemu svetu mnenja in predloge.*

*Besedilo drugega odstavka je oblikovano na podlagi določila drugega odstavka 31. člena Zakona o lokalni samoupravi /ZLS/, ki določa, da lahko komisije in odbori predlagajo občinskemu svetu v sprejem odloke in druge akte iz njegove pristojnosti, razen proračuna in zaključnega računa proračuna, in drugih aktov, za katere je v zakonu ali v statutu občine določeno, da jih sprejme občinski svet na predlog župana.*

*Z besedilom tretjega odstavka je določena obveznost delovnih teles, ki so dolžna za potrebe občinskega sveta oblikovati mnenje glede predlogov zakonov in drugih državnih predpisov, ki jih sprejema Državni zbor RS in se tičejo koristi občine. Na tej podlagi oblikuje občinski svet svoje mnenje, ki ga pošlje državnemu zboru. Obveznost državnih organov, da pridobijo mnenja občinskih svetov (občin) določa 94. člen Zakona o lokalni samoupravi /ZLS/ in 145. člen Poslovnika Državnega zbora.*

*Besedilo četrtega odstavka je oblikovano na podlagi določila prvega odstavka 36. člena Zakona o lokalni samoupravi /ZLS/, ki določa, da občinski svet ureja svoje delo s poslovnikom, ki ga sprejema z dvotretjinsko večino navzočih članov.*

1. člen

 (ustanovitev občasnih delovnih teles)

Občasna delovna telesa ustanovi občinski svet s sklepom, s katerim določi njihovo sestavo in naloge.

*Besedilo je oblikovano na podlagi določila drugega odstavka 30. člena Zakona o lokalni samoupravi /ZLS/, ki določa, da lahko občinski svet ustanovi komisije in odbore kot svoja posvetovalna telesa. Člane komisij in odborov imenuje izmed članov občinskega sveta, lahko pa tudi izmed drugih občanov, vendar največ polovico članov. Delovno telo občinskega sveta vodi član občinskega sveta. Članstvo v komisiji ali odboru občinskega sveta pa ni združljivo s članstvom v nadzornem odboru občine ali z delom v občinski upravi.*

**3.2 Župan**

1. člen

**(pristojnosti župana)**

(1) Župan predstavlja in zastopa občino, predstavlja občinski svet, ga sklicuje in vodi seje občinskega sveta, nima pa pravice glasovanja.

(2) Poleg tega župan predvsem:

* predlaga občinskemu svetu v sprejem proračun občine in zaključni račun proračuna, odloke in druge akte iz pristojnosti občinskega sveta,
* izvršuje občinski proračun ter pooblašča druge osebe za izvajanje posameznih nalog izvrševanja občinskega proračuna,
* skrbi za izvajanje splošnih aktov občine in drugih odločitev občinskega sveta,
* predlaga ustanovitev organov občinske uprave in organov skupne občinske uprave, ureditev njihovega delovnega področja, notranjo organizacijo občinske uprave,
* določa sistemizacijo delovnih mest v občinski upravi, odloča o imenovanju javnih uslužbencev v nazive ter o sklenitvi delovnega razmerja zaposlenih v občinski upravi in odloča o drugih pravicah in obveznostih javnih uslužbencev iz delovnega razmerja,
* imenuje in razrešuje direktorja občinske upravein vodjo organa skupne občinske uprave skupaj z drugimi župani občin ustanoviteljic,
* usmerja in nadzoruje delo občinske uprave in organov skupne občinske uprave,
* opravlja druge naloge, ki jih določa zakon in ta statut.

***Obrazložitev:***

*Besedilo prvega odstavka je oblikovano na podlagi določila prvega in drugega odstavka 33. člena Zakona o lokalni samoupravi /ZLS/, ki določata, da župan predstavlja in zastopa občino ter da župan predstavlja občinski svet, ga sklicuje in vodi seje občinskega sveta, nima pa pravice glasovanja.*

*Z besedilom drugega odstavka so določene pristojnosti župana. Tako župan:*

* *predlaga občinskemu svetu v sprejem proračun občine in zaključni račun proračuna, odloke in druge akte iz pristojnosti občinskega sveta (na podlagi določila 33. člena Zakona o lokalni samoupravi /ZLS/),*
* *izvršuje občinski proračun ter pooblašča druge osebe za izvajanje posameznih nalog izvrševanja občinskega proračuna (v skladu z določilom prvega odstavka 4. člena Zakona o javnih financah /ZJF/ (Uradni list RS, št. 11/2011-UPB4, 14/2013-popr., 101/2013) je župan odgovoren občinskemu svetu za izvrševanje občinskega proračuna)),*
* *skrbi za izvajanje splošnih aktov občine in drugih odločitev občinskega sveta (na podlagi določila tretjega odstavka 33. člena Zakona o lokalni samoupravi /ZLS/),*
* *skrbi za objavo statuta, odlokov in drugih splošnih aktov občine (na podlagi določila četrtega odstavka 33. člena Zakona o lokalni samoupravi /ZLS/),*
* *predlaga ustanovitev organov občinske uprave in njihovega delovnega področja, naloge in notranjo organizacijo občinske uprave, določa sistemizacijo delovnih mest v občinski upravi, odloča o imenovanju javnih uslužbencev v nazive ter o sklenitvi delovnega razmerja zaposlenih v občinski upravi in odloča o drugih pravicah in obveznostih javnih uslužbencev iz delovnega razmerja (na podlagi določila drugega odstavka 49. člena Zakona o lokalni samoupravi /ZLS/),*
* *imenuje in razrešuje tajnika občine (direktorja občinske uprave) in vodjo organa skupne občinske uprave skupaj z drugimi župani občin ustanoviteljic (na podlagi določila tretjega odstavka 49. člena Zakona o lokalni samoupravi /ZLS/),*
* *usmerja in nadzoruje delo občinske uprave in organov skupne občinske uprave (na podlagi določila tretjega odstavka 49. člena Zakona o lokalni samoupravi /ZLS/),*
* *opravlja druge naloge, ki jih določa zakon in ta statut.*
1. člen

 **(objave splošnih aktov)**

(1) Župan skrbi za objavo statuta, odlokov in drugih splošnih aktov občine v uradnem glasilu občine, določenem s tem statutom.

(2) Objavo splošnih aktov, razen proračuna občine, zaključnega računa proračuna in splošnih aktov, s katerimi se v skladu z zakonom predpisujejo občinski davki in druge dajatve, ki se lahko objavijo takoj po sprejemu, opravi župan najprej po poteku petnajst dni po sprejemu.

(3) Če župan meni, da je kakšen splošni akt ali njegov del neustaven ali nezakonit, in uveljavi svojo pravico do zadržanja objave, mora o tem najpozneje v osmih dneh po sprejemu pisno obvestiti občinski svet, navesti razloge za zadržanje in predlagati občinskemu svetu, da o njem ponovno odloči na prvi naslednji redni seji.

(4) Če občinski svet vztraja pri svoji odločitvi, mora župan tak splošni akt objaviti.

***Obrazložitev:***

*Besedilo prvega in drugega odstavka je oblikovano na podlagi 33. člena in 46. člena Zakona o lokalni samoupravi /ZLS/, ki določata, da župan skrbi za objavo statuta, odlokov in drugih splošnih aktov občine ter da lahko občani odločajo na referendumu o vprašanjih, ki so vsebina splošnih aktov občine, razen o proračunu in zaključnem računu občine ter o splošnih aktih, s katerimi se v skladu z zakonom predpisujejo občinski davki in druge dajatve.« in »Predlog za razpis referenduma je treba vložiti oziroma občinski svet pisno seznaniti s pobudo volivcem za vložitev zahteve za razpis referenduma v petnajstih dneh po sprejemu splošnega akta. V skladu navedenim župan ne sme objaviti splošnih aktov občine prej kot šestnajsti dan po sprejemu na občinskem svetu. Ta obveznost pa ne velja za predpise, določene v 46. členu Zakona o lokalni samoupravi /ZLS/.*

*Besedilo tretjega in četrtega odstavka je oblikovano na podlagi določila šestega odstavka 33. člena Zakona o lokalni samoupravi /ZLS/, ki določa, da župan zadrži izvajanje odločitve občinskega sveta, če meni, da je nezakonita, ali je v nasprotju s statutom ali drugim splošnim aktom občine, in predlaga občinskemu svetu, da o njej ponovno odloči na prvi naslednji seji, pri čemer mora navesti razloge za zadržanje. Ob zadržanju izvajanja odločitve občinskega sveta župan opozori pristojno ministrstvo na nezakonitost take odločitve. Če občinski svet ponovno sprejme enako odločitev, lahko župan začne postopek pri upravnem sodišču.*

1. člen

 **(podžupan)**

(1) Občina ima enega podžupana.

(2) Podžupana imenuje župan izmed članov občinskega sveta najpozneje v petinštiridesetih dneh po konstitutivni seji občinskega sveta.

(3) Na prvi seji občinskega sveta po imenovanju podžupana obvesti župan o tem občinski svet, pri čemer ga seznani tudi s pooblastili, ki jih je dal podžupanu ter nalogami, pri katerih mu pomaga.

(4) Ne glede na pooblastila in naloge podžupana iz prejšnjega odstavka, podžupan na podlagi zakona nadomešča župana v primeru njegove odsotnosti ali zadržanosti ter v tem času poleg svojih opravlja še tekoče naloge iz pristojnosti župana.

(5) V času opravljanja funkcije župana zaradi predčasnega prenehanja mandata župana podžupan nima pravice glasovati za odločitve občinskega sveta.

***Obrazložitev:***

*Besedilo prvega in drugega odstavka je oblikovano na podlagi določila prvega odstavka 33.a člena Zakona o lokalni samoupravi /ZLS/, ki določa, da ima občina najmanj enega podžupana, ki ga izmed članov občinskega sveta imenuje župan, ki ga lahko tudi razreši.*

*Besedilo tretjega odstavka je oblikovano na podlagi določila tretjega odstavka 33.a člena Zakona o lokalni samoupravi /ZLS/, ki določa, da podžupan pomaga županu pri njegovem delu ter opravlja posamezne naloge iz pristojnosti župana, za katere ga župan pooblasti.*

*Besedilo četrtega odstavka je oblikovano na podlagi določila četrtega odstavka 33.a člena Zakona o lokalni samoupravi /ZLS/, ki določa, da podžupan nadomešča župana v primeru njegove odsotnosti ali zadržanosti. Če ima občina več podžupanov, nadomešča župana tisti podžupan, ki ga določi župan, če ga ne določi, pa najstarejši podžupan. V času nadomeščanja opravlja podžupan tekoče naloge iz pristojnosti župana in tiste naloge, za katere ga župan pooblasti.*

*Besedilo petega odstavka je oblikovano na podlagi določila drugega odstavka 33.a člena Zakona o lokalni samoupravi /ZLS/, ki določa, da v primeru predčasnega prenehanja mandata župana opravlja funkcijo župana do nastopa mandata novo izvoljenega župana podžupan. Če ima občina več podžupanov pa tisti podžupan, ki ga določi župan razen, če je župan razrešen. Če župan ne določi, kateri podžupan bo začasno opravljal funkcijo župana oziroma, če je razrešen, odloči občinski svet, kateri izmed članov občinskega sveta bo opravljal to funkcijo.*

1. člen

**(komisije in drugi strokovni organi občine)**

(1) Župan imenuje komisije in druge strokovne organe občine, če je tako določeno v zakonu ali drugem predpisu.

(2) Župan lahko ustanovi komisije in druga delovna telesa kot strokovna in posvetovalna telesa za proučevanje posameznih zadev iz svoje pristojnosti.

***Obrazložitev:***

*Z besedilom prvega odstavka je določeno, da lahko tudi župan imenuje komisije in druge strokovne organe občine, če je tako določeno v zakonu ali drugem predpisu. Tako je npr. z Zakonom o cestah /ZCes-1/ (Uradni list RS, št. 109/2010, 48/2012, 86/2014-Odl. US) v 35. členu določeno, da župan imenuje komisijo za vzpostavitev avtobusnega postajališča na vozišču občinske ceste.*

*Z besedilom drugega odstavka je določeno, da lahko župan ustanovi komisije in druga delovna telesa kot strokovna in posvetovalna telesa za proučevanje posameznih zadev iz svoje pristojnosti.*

**3.3 Nadzorni odbor občine**

1. člen

 **(nadzorni odbor občine)**

(1) Nadzorni odbor občine je najvišji organ nadzora javne porabe v občini s pristojnostmi, določenimi z zakonom.

(2) Nadzorni odbor v okviru svojih pristojnosti ugotavlja zakonitost in pravilnost poslovanja neposrednih in posrednih uporabnikov občinskega proračuna s sredstvi občinskega proračuna in občinskim premoženjem ter ocenjuje učinkovitost in gospodarnost porabe sredstev občinskega proračuna ter upravljanja z občinskim finančnim oziroma stvarnim premoženjem.

***Obrazložitev:***

*Besedilo prvega odstavka je oblikovano na podlagi določila prvega odstavka 32. člena Zakona o lokalni samoupravi /ZLS/, ki določa, da je nadzorni odbor najvišji organ nadzora javne porabe v občini.*

*Besedilo drugega odstavka je oblikovano na podlagi drugega odstavka 32. člena Zakona o lokalni samoupravi /ZLS/, ki določa, da nadzor vsebuje ugotavljanje zakonitosti in pravilnosti poslovanja pristojnih organov, organov in organizacij porabnikov občinskega proračuna in pooblaščenih oseb z občinskimi javnimi sredstvi in občinskim javnim premoženjem in ocenjevanje učinkovitosti in gospodarnosti porabe občinskih proračunskih sredstev.*

1. člen

**(imenovanje članov nadzornega odbora)**

(1) Nadzorni odbor ima tri člane. Člane nadzornega odbora imenuje občinski svet izmed občanov najkasneje v petinštiridesetih dneh po svoji prvi seji. Člani nadzornega odbora morajo imeti najmanj VI. stopnjo strokovne izobrazbe in primerne izkušnje s finančno-računovodskega ali pravnega področja.

(2) Kandidatno listo za člane nadzornega odbora občine predlaga občinskemu svetu Komisija za mandatna vprašanja, volitve in imenovanja na podlagi predlogov kandidatov, ki jih po javnem pozivu predlagajo občani, njihove organizacije in politične stranke v občini.

***Obrazložitev:***

*Besedilo je oblikovano na podlagi določila prvega odstavka 32.a člena Zakona o lokalni samoupravi /ZLS/, ki določa, da člane nadzornega odbora imenuje občinski svet. Občinski svet imenuje člane nadzornega odbora najkasneje v 45 dneh po svoji prvi seji.*

1. člen

**(konstituiranje nadzornega odbora)**

(1) Prvo sejo nadzornega odbora občine najpozneje v petnajstih dneh po imenovanju članov skliče župan. Nadzorni odbor se konstituira, če je na prvi seji navzočih večina članov.

(2) Člani nadzornega odbora izvolijo izmed sebe predsednika nadzornega odbora.

***Obrazložitev:***

*Besedilo je oblikovano na podlagi določila osmega odstavka 32. člena Zakona o lokalni samoupravi /ZLS/, ki določa, da statut občine določa naloge, postopke in načine dela nadzornega odbora, oblikovanja nadzornega odbora, načela za organizacijo dela in predstavljanje nadzornega odbora, obveznosti in pravice občinskih organov v zvezi z delom ter priporočili in predlogi nadzornega odbora ter javnost dela nadzornega odbora.*

1. člen

**(delovanje nadzornega odbora)**

(1) Nadzorni odbor sprejema poročila o opravljenih nadzorih, postopkovne ter organizacijske odločitve na seji, na kateri je navzočih večina članov nadzornega odbora, z večino opredeljenih glasov navzočih članov.

(2) Predsednik predstavlja nadzorni odbor, sklicuje in vodi njegove seje, koordinira izvajanje letnega nadzornega programa in opravlja druge naloge, ki jih določa ta statut in poslovnik nadzornega odbora.

(3) Podrobneje ureja delo nadzornega odbora njegov poslovnik, ki ga sprejme nazorni odbor z večino glasov vseh članov. Poslovnik nadzornega odbora je splošni akt občine in začne veljati petnajsti dan po objavi v uradnem glasilu občine.

(4) Nadzorni odbor za seje uporablja prostore občine, nadzore pa opravlja na sedežih nadzorovanih oseb.

(5) Nadzorni odbor za svoja pisanja uporablja svoj žig.

***Obrazložitev:***

*Besedilo je oblikovano na podlagi določila osmega odstavka 32. člena Zakona o lokalni samoupravi /ZLS/, ki določa, da statut občine določa naloge, postopke in načine dela nadzornega odbora, oblikovanje nadzornega odbora, načela za organizacijo dela in predstavljanje nadzornega odbora, obveznosti in pravice občinskih organov v zvezi z delom ter priporočili in predlogi nadzornega odbora ter javnost dela nadzornega odbora.*

1. člen

**(program dela nadzornega odbora)**

(1) Nadzorni odbor samostojno določa svoj program dela, ki vsebuje letni nadzorni program in predlog finančnega načrta. Z letnim nadzornim programom in njegovimi dopolnitvami in spremembami mora nadzorni odbor seznaniti občinski svet in župana. Predlog finančnega načrta predloži nadzorni odbor županu v postopku priprave predloga občinskega proračuna.

(2) Nadzorni odbor lahko začne postopek nadzora le, če je tak nadzor določen v letnem nadzornem programu. Če nadzorni odbor želi izvesti nadzor, ki ni vključen v nadzorni program, mora najprej dopolniti nadzorni program.

(3) Nadzorni odbor začne izvedbo nadzora z izdajo sklepa, s katerim določi obseg nadzora, čas in kraj nadzora, navedbo oseb, ki bodo nadzor opravile, navedbo člana, ki bo vodil nadzor ter navedbo nadzorovane osebe (organa ali organizacije z odgovornimi osebami). Sklep se vroči zastopniku oziroma pooblaščeni osebi neposrednega, posrednega uporabnika občinskega proračuna ali druge pravne osebe, ki upravlja z občinskim premoženjem, pri katerem bo nadzorni odbor izvedel nadzor (v nadaljnjem besedilu: nadzorovana oseba). O izdaji sklepa se obvesti župana.

(4) Nadzorni odbor samostojno ocenjuje uspešnost izvajanja letnega nadzornega programa, sprejme poročilo in zaključni račun finančnega načrta nadzornega odbora.

(5) S posameznimi poročili o izvedenih nadzorih seznanja nadzorni odbor občinski svet in župana, ko vsebujejo vse predpisane sestavine, so vročena nadzorovani osebi in so dokončna. Predsednik ali od njega pooblaščen član nadzornega odbora se mora udeležiti seje občinskega sveta, ko obravnava njegova poročila.

***Obrazložitev:***

*Besedilo je oblikovano na podlagi določila osmega odstavka 32. člena Zakona o lokalni samoupravi /ZLS/, ki določa, da statut občine določa naloge, postopke in načine dela nadzornega odbora, oblikovanje nadzornega odbora, načela za organizacijo dela in predstavljanje nadzornega odbora, obveznosti in pravice občinskih organov v zvezi z delom ter priporočili in predlogi nadzornega odbora ter javnost dela nadzornega odbora.*

1. člen

 **(predmet nadzora)**

(1) Nadzorni odbor opravlja naloge iz svoje pristojnosti in izvaja nadzor na podlagi preverjanj poslovnih poročil in zaključnih računov, pogodb, finančnih dokumentov in po potrebi druge dokumentacije končanih oziroma opravljenih dejanj, ki vplivajo na zakonito, pravilno, učinkovito in gospodarno poslovanje neposrednih in posrednih uporabnikov občinskega proračuna ali upravljanje z občinskim finančnim oziroma stvarnim premoženjem.

(2) Nadzorni odbor ne sme opravljati svojih pristojnosti na način, s katerim bi omejeval samostojnost občinskih organov in organov posrednih uporabnikov občinskega proračuna.

(3) V postopku nadzora so odgovorni in nadzorovane osebe dolžni nadzornemu odboru predložiti na vpogled vso potrebno dokumentacijo, sodelovati v postopku nadzora, odgovoriti na ugotovitve in dajati pojasnila.

***Obrazložitev:***

*Besedilo prvega odstavka je oblikovano na podlagi določila prvega odstavka 32. člena Zakona o lokalni samoupravi /ZLS/, ki določa, da nadzorni odbor v okviru svoje pristojnosti:*

* *opravlja nadzor nad razpolaganjem s premoženjem občine,*
* *nadzoruje namenskost in smotrnost porabe proračunskih sredstev,*
* *nadzoruje finančno poslovanje uporabnikov proračunskih sredstev.*

*Besedilo drugega odstavka je oblikovano na podlagi določila 5. člena Pravilnika o obveznih sestavinah poročila nadzornega odbora občine (Uradni list RS, št. 23/2009), s katerim je določeno, da sta obvezni sestavini uvoda poročila nadzornega odbora tudi datum in številka sklepa o izvedbi nadzora.*

*Besedilo tretjega odstavka je oblikovano na podlagi določila četrtega odstavka 32. člena Zakona o lokalni samoupravi /ZLS/, ki določa, da ima vsak član nadzornega odbora pravico zahtevati in dobiti podatke od občine, ki so mu potrebni pri opravljanju njegovih nalog, če teh podatkov na njegov predlog ne zahteva nadzorni odbor.*

1. člen

 **(izločitev člana nadzornega odbora)**

(1) Član nadzornega odbora se izloči iz nadzora in odločanja na seji v primeru, če so podane okoliščine, ki vzbujajo dvom o njegovi nepristranskosti ali videz nasprotja interesov. Odločitev o izločitvi sporoči predsedniku nadzornega odbora pisno.

(2) Šteje se, da so podane okoliščine iz prejšnjega odstavka, če:

* je odgovorna oseba zakonit zastopnik, prokurist ali pooblaščenec nadzorovane osebe s članom nadzornega odbora v sorodstvu v ravni vrsti ali v stranski vrsti do vštetega četrtega kolena, ali če je z njo v zakonski ali zunajzakonski skupnosti ali svaštvu do vštetega drugega kolena, četudi je zakonska zveza ali zunajzakonska skupnost prenehala;
* je član ali njegov družinski član ali zakonski oziroma zunajzakonski partner lastnik ali solastnik (direktno ali indirektno) nadzorovane osebe;
* je član nadzornega odbora skrbnik, posvojitelj, posvojenec ali rejnik odgovorne osebe, zakonitega zastopnika, prokurista ali pooblaščenca nadzorovane osebe;
* je zaposlen v javnem zavodu ali javnem podjetju oziroma v nadzorovani pravni osebi, v kateri se opravlja nadzor ali če opravlja kakšno pogodbeno delo za proračunskega uporabnika, pri katerem se opravlja nadzor;
* je on ali njegov družinski član ali zakonski oziroma zunajzakonski partner lastnik ali solastnik pravne osebe ali zavoda, ki je registriran za opravljanje enake dejavnosti, kot je dejavnost nadzorovane osebe;
* je član udeležen ali je sodeloval v postopku, ki je predmet nadzora.

(3) Izločitev člana nadzornega odbora lahko zahteva tudi nadzorovana oseba in drug član nadzornega odbora. Zahtevo za izločitev mora vložiti pri nadzornem odboru. V zahtevi je potrebno navesti okoliščine, na katere opira svojo zahtevo za izločitev. O izločitvi odloči nadzorni odbor z večino glasov prisotnih članov.

***Obrazložitev:***

*Besedilo je oblikovano na podlagi določila osmega odstavka 32. člena Zakona o lokalni samoupravi /ZLS/, ki določa, da statut občine določa naloge, postopke in načine dela nadzornega odbora, oblikovanje nadzornega odbora, načela za organizacijo dela in predstavljanje nadzornega odbora, obveznosti in pravice občinskih organov v zvezi z delom ter priporočili in predlogi nadzornega odbora ter javnost dela nadzornega odbora. Z besedilom so tako določeni pogoji za izločitev člana nadzornega odbora v primeru, ko so podane okoliščine, ki vzbujajo dvom o njegovi nepristranskosti ali videz nasprotja interesov (37. člen Zakona o integriteti in preprečevanju korupcije /ZIntPK/).*

1. člen

**(osnutek poročila nadzornega odbora)**

(1) Za posamezen nadzor so pristojni člani nadzornega odbora, ki so določeni s sklepom o izvedbi nadzora (v nadaljevanju: nadzorniki). Nadzorniki pripravijo predlog osnutka poročila o nadzoru in ga posredujejo predsedniku nadzornega odbora. Osnutek poročila mora vsebovati vse obvezne sestavine in obliko v skladu z zakoni in predpisi, ki urejajo obvezne sestavine in obliko osnutka poročila nadzornega odbora občine.

(2) Osnutek poročila obravnava nadzorni odbor na seji. Vsak član se mora o osnutku poročila izjaviti, na koncu izjavo poda še predsednik nadzornega odbora. Po podanih izjavah nadzorni odbor sprejme osnutek poročila o nadzoru.

(3) Če osnutek poročila o nadzoru ni sprejet, je dolžan nadzorni odbor sprejeti usmeritve za njegovo spremembo ali dopolnitev. Usmeritve morajo nadzorniki upoštevati in osnutek poročila o nadzoru dopolniti.

(4) Nadzorni odbor pošlje nadzorovani osebi osnutek poročila o nadzoru najpozneje v roku osmih dni po sprejemu.

***Obrazložitev:***

*Besedilo je oblikovano na podlagi določila šestega odstavka 32. člena Zakona o lokalni samoupravi /ZLS/, ki določa, da nadzorni odbor izdela o svojih ugotovitvah, ocenah in mnenjih poročilo s priporočili in predlogi. Občinski svet, župan ter organi porabnikov občinskih proračunskih sredstev so dolžni obravnavati poročilo nadzornega odbora ter upoštevati njegova priporočila in predloge v skladu s svojimi pristojnostmi. Na tem mestu moramo opomniti, da je minister, pristojen za lokalno samoupravo, v soglasju z ministrom, pristojnim za finance, na podlagi določila sedmega odstavka 32. člena Zakona o lokalni samoupravi /ZLS/ izdal Pravilnik o obveznih sestavinah poročila nadzornega odbora občine (Uradni list RS, št. 23/2009). Z navedenim pravilnikom so določene obvezne sestavine poročila nadzornega odbora občine o ugotovitvah, ocenah in mnenjih pri opravljanju nadzora nad razpolaganjem s premoženjem občine, namenskostjo in smotrnostjo porabe proračunskih sredstev ter nadzoru nad finančnim poslovanjem uporabnikov proračunskih sredstev.*

1. člen

**(odzivno poročilo)**

(1) Nadzorovana oseba ima pravico v roku petnajstih dni od prejema osnutka poročila o nadzoru odgovoriti na posamezne navedbe (odzivno poročilo).

(2) Odzivno poročilo vsebuje mnenja, pripombe in pojasnila za vsako posamezno ugotovitev iz osnutka poročila, pri kateri se ugotovijo kršitve predpisov. Če nadzorovana oseba razpolaga z listinskimi dokazi, jih priloži odzivnemu poročilu.

***Obrazložitev:***

*Besedilo prvega odstavka je oblikovano na podlagi določila 11. in 12. člena Pravilnika o obveznih sestavinah poročila nadzornega odbora občine, ki določata, da nadzorni odbor pošlje osnutek poročila v pregled nadzorovanemu organu, ki v roku, določenem v aktu občine (statutu), odgovori na posamezne navedbe (odzivno poročilo). Odzivno poročilo pa vsebuje mnenja, pripombe in pojasnila nadzorovanega organa za vsako posamezno ugotovitev iz osnutka poročila, pri kateri se ugotovijo kršitve predpisov. Če nadzorovani organ razpolaga z listinskimi dokazi, jih predloži odzivnemu poročilu.*

*Besedilo drugega odstavka je oblikovano na podlagi določila 13. člena Pravilnika o obveznih sestavinah poročila nadzornega odbora občine, ki določa, da nadzorni odbor na podlagi osnutka poročila in odzivnega poročila nadzorovanega organa pripravi poročilo s priporočili in predlogi. Poročilo je dokončni akt odbora in mora biti v naslovu poročila kot tako navedeno. Poročilo se izpolni na obrazcu, ki je priloga Pravilnika o obveznih sestavinah poročila nadzornega odbora občine.*

1. člen

**(vsebina poročila nadzornega odbora)**

(1) Po preteku roka iz prejšnjega člena sprejme nadzorni odbor poročilo o nadzoru, ki ga pošlje nadzorovani osebi, občinskemu svetu in županu, po potrebi pa tudi računskemu sodišču in pristojnemu ministrstvu.

(2) Poročilo o nadzoru mora vsebovati obvezne sestavine v skladu z zakonom in pravilnikom o obveznih sestavinah poročila nadzornega odbora občine, ki ga izda pristojni minister.

(3) V ugotovitvah se navede popolno in verodostojno dejansko stanje, ki je bilo ugotovljeno v nadzoru in na katerem temeljijo ocene, mnenje, priporočila oziroma predlogi.

(4) Z ocenami nadzorni odbor presodi, kateri predpisi so bili kršeni (pravilnost poslovanja) in/ali je bilo poslovanje nadzorovane osebe smotrno glede na ugotovitve in ocene v nadzoru.

(5) V mnenju se izrazi, ali je bilo poslovanje nadzorovane osebe pravilno in/ali smotrno.

(6) Nepravilno poslovanje je takrat, če je nadzorovana oseba poslovala v nasprotju s predpisi, proračunom in drugimi akti (pogodbo, kolektivno pogodbo in drugimi splošnimi ter posamičnimi akti), ki bi jih morala upoštevati pri svojem poslovanju.

(7) Nesmotrno poslovanje je negospodarno in/ali neučinkovito in /ali neuspešno.

(8) Negospodarno poslovanje je tisto poslovanje, ko bi nadzorovana oseba enake učinke lahko dosegla pri manjših stroških.

(9) Neučinkovito poslovanje je tisto, ko bi pri enakih stroških lahko nadzorovana oseba dosegla večje učinke.

(10) Neuspešno poslovanje je tisto, ko se niso uresničili cilji poslovanja nadzorovane osebe.

(11) Priporočila vsebujejo predloge za izboljšanje pravilnosti poslovanja oziroma smotrnosti (za gospodarnejšo, učinkovitejšo in uspešnejšo porabo sredstev javnih financ). S priporočili oziroma predlogi nadzorni odbor praviloma svetuje, kako nadzorovana oseba izboljša poslovanje tako, da nakaže le poti za izboljšanje.

***Obrazložitev:***

*Besedilo je oblikovano na podlagi določil Pravilnika o obveznih sestavinah poročila nadzornega odbora občine, ki določa obvezne sestavine poročila nadzornega odbora občine o ugotovitvah, ocenah in mnenjih pri opravljanju nadzora nad razpolaganjem s premoženjem občine, namenskostjo in smotrnostjo porabe proračunskih sredstev ter nadzoru nad finančnim poslovanjem uporabnikov proračunskih sredstev.*

1. člen

 **(postopanje nadzornega odbora)**

(1) Če je nadzorni odbor ugotovil hujšo kršitev predpisov ali nepravilnosti pri poslovanju občine, ki so opredeljene v poslovniku nadzornega odbora, mora o teh kršitvah v petnajstih dneh od dokončnosti poročila obvestiti pristojno ministrstvo in Računsko sodišče Republike Slovenije.

(2) V primeru, da nadzorni odbor ugotovi, da obstaja utemeljen sum, da je nadzorovana oseba ali odgovorna oseba storila prekršek ali kaznivo dejanje, je dolžan svoje ugotovitve posredovati pristojnemu organu pregona.

***Obrazložitev:***

*Besedilo prvega odstavka je oblikovano na podlagi določila tretjega odstavka 32. člena Zakona o lokalni samoupravi /ZLS/, ki določa, da mora nadzorni odbor, če v okviru svoje pristojnosti ugotovi hujšo kršitev predpisov ali nepravilnosti pri poslovanju občine, ki so opredeljene v poslovniku, o teh kršitvah v roku petnajstih dni obvestiti pristojno ministrstvo in Računsko sodišče Republike Slovenije.*

*Z drugim odstavkom je določena obveznost nadzornega odbora, ki mora ob ugotovitvi, da obstaja utemeljen sum, da je nadzorovana oseba ali odgovorna oseba storila prekršek ali kaznivo dejanje, je dolžan svoje ugotovitve posredovati pristojnemu organu pregona. Navedeno besedilo je oblikovano na podlagi določila 145. člena Zakona o kazenskem postopku /ZKP/ (Uradni list RS, št. 32/2012-UPB8, 47/2013, 87/2014), ki določa, da so vsi državni organi in organizacije z javnimi pooblastili dolžni naznaniti kazniva dejanja, za katera se storilec preganja po uradni dolžnosti, če so o njih obveščeni, ali če kako drugače zvedo zanje. Obenem z ovadbo morajo organi in navedene organizacije navesti dokaze, za katere vedo, in poskrbeti, da se ohranijo sledovi kaznivega dejanja in predmeti, na katerih ali s katerimi je bilo kaznivo dejanje storjeno, ter druga dokazila.*

1. člen

 **(obravnava poročila nadzornega odbora)**

(1) Nadzorovane osebe so dolžne spoštovati mnenja, priporočila in predloge nadzornega odbora.

(2) Občinski svet, župan in organi porabnikov občinskih proračunskih sredstev so dolžni obravnavati poročila nadzornega odbora in v skladu s svojimi pristojnostmi upoštevati priporočila in predloge nadzornega odbora.

***Obrazložitev:***

*Besedilo je oblikovano na podlagi določila šestega odstavka 32. člena Zakona o lokalni samoupravi /ZLS/, ki določa, da so občinski svet, župan ter organi porabnikov občinskih proračunskih sredstev dolžni obravnavati poročilo nadzornega odbora ter upoštevati njegova priporočila in predloge v skladu s svojimi pristojnostmi.*

1. člen

**(javnost dela nadzornega odbora)**

(1) Način zagotavljanja javnosti dela in način omejitve javnosti dela nadzornega odbora določi nadzorni odbor s svojim poslovnikom.

(2) Za obveščanje javnosti o delu nadzornega odbora je pristojen predsednik nadzornega odbora oziroma oseba, ki jo on pooblasti.

***Obrazložitev:***

*Besedilo je oblikovano na podlagi določila petega odstavka 32. člena Zakona o lokalni samoupravi /ZLS/, ki določa, da je delo nadzornega odbora javno. Nadzorni odbor je pri svojem delu dolžan varovati osebne podatke ter državne, uradne in poslovne skrivnosti, ki so tako opredeljene z zakonom, drugim predpisom ali z akti občinskega sveta in organizacij uporabnikov proračunskih sredstev in spoštovati dostojanstvo, dobro ime in integriteto posameznikov. Upoštevano je tudi, da poročilo nadzornega odbora o posameznem nadzoru, ki ga opravi, postane informacija javnega značaja šele, ko je dokončno.*

1. člen

**(strokovna in administrativna pomoč za delo nadzornega odbora)**

(1) Strokovno in administrativno pomoč za delo nadzornega odbora zagotavljata župan in občinska uprava.

(2) Župan določi javnega uslužbenca v občinski upravi, ki pomaga pri pripravi in vodenju sej ter pisanju in odpravi zapisnikov in drugih pisanj nadzornega odbora, organiziranju izvajanja nadzorov, arhiviranje gradiva, sprejemanje in urejanje pošte ter za opravljanje drugih opravil, potrebnih za nemotena administrativna tehnična dela nadzornega odbora.

(3) Za posamezne posebne strokovne naloge nadzora lahko poda izvid in mnenje izvedenec, ki ga na predlog nadzornega odbora imenuje občinski svet.

***Obrazložitev:***

*Besedilo je oblikovano na podlagi določila četrtega odstavka 32.a člena Zakona o lokalni samoupravi /ZLS/, ki določa, da strokovno in administrativno pomoč za delo nadzornega odbora zagotavljata župan in občinska uprava. Posamezne posebne strokovne naloge nadzora lahko opravi izvedenec, ki ga na predlog nadzornega odbora imenuje občinski svet.*

1. člen

**(sredstva za delo nadzornega odbora)**

Sredstva za delo nadzornega odbora se zagotavljajo v občinskem proračunu na posebni proračunski postavki, na podlagi letnega programa dela in finančnega načrta nadzornega odbora.

***Obrazložitev:***

*Besedilo je oblikovano na podlagi določila devetega odstavka 2. člena Zakona o javnih financah /ZJF/, ki določa, da lahko neposredni uporabniki (občinskega) proračuna (v skladu z določilom 3. člena Zakona o javnih financah /ZJF/ so neposredni uporabniki občinski organi) prevzemajo obveznosti in izplačujejo sredstva proračuna v breme proračuna tekočega leta samo za namen ter do višine, ki sta določena s proračunom, in če so za to izpolnjeni vsi z ustavo, zakoni in drugimi predpisi določeni pogoji, če s tem zakonom ni drugače določeno.*

1. člen

**(plačilo za opravljanje dela članov nadzornega odbora)**

Predsednik in člani nadzornega odbora imajo pravico do plačila za opravljanje dela v skladu z aktom občinskega sveta – pravilnikom o plačah in drugih prejemkih občinskih funkcionarjev, članov delovnih teles občinskega sveta in članov drugih občinskih organov, ki ga je sprejel občinski svet. Izvedencu in drugim strokovnjakom pripada plačilo, ki se določi s podjemno pogodbo ali avtorsko pogodbo, ki jo sklene župan. Za delo izvedenca se plačilo določi na podlagi pravilnika o tarifi za sodne izvedence.

***Obrazložitev:***

*Besedilo je oblikovano na podlagi določila drugega odstavka 32.a člena Zakona o lokalni samoupravi /ZLS/, ki določa, da člani nadzornega odbora opravljajo svoje naloge nepoklicno. Ob tem moramo opomniti, da občinski svet v skladu z določilom sedmega odstavka 34.a člena Zakona o lokalni samoupravi /ZLS/ s svojim aktom določi merila za izplačilo sejnin za člane občinskih svetov, za člane delovnih teles občinskega sveta in člane drugih občinskih organov.*

**3.4 Drugi organi občine**

1. člen

 **(drugi organi občine)**

Organizacijo, delovno področje ter sestavo organov, ki jih mora občina imeti v skladu s posebnimi zakoni, ki urejajo naloge občine na posameznih področjih javne uprave, določi župan oziroma občinski svet na podlagi zakona z aktom o ustanovitvi in imenovanju članov posameznega organa.

*Obrazložitev:*

*Z besedilom je določeno, da organizacijo, delovno področje ter sestavo organov, ki jih mora občina imeti v skladu s posebnimi zakoni, ki urejajo naloge občine na posameznih področjih javne uprave, določi župan oziroma občinski svet na podlagi zakona s sklepom o ustanovitvi in imenovanju članov posameznega organa.*

1. člen

**(poveljnik in štab civilne zaščite)**

(1) Občina ima poveljnika in štab civilne zaščite občine, ki izvajata operativno strokovno vodenje civilne zaščite in drugih sil za zaščito, reševanje in pomoč v skladu s sprejetimi načrti.

(2) Poveljnik in poverjeniki za civilno zaščito so za svoje delo odgovorni županu.

*Obrazložitev:*

*Besedilo je oblikovano na podlagi določila 98. člena Zakona o varstvu pred naravnimi in drugimi nesrečami /ZVNDN/, ki določa, da župan za operativno-strokovno vodenje zaščite, reševanja in pomoči ob naravnih in drugih nesrečah imenuje poveljnika civilne zaščite občine ter sektorske in krajevne poveljnike in štabe civilne zaščite.*

**4 Ožji deli občine**

1. člen

 **(sodelovanje pri opravljanju nalog občine)**

Krajevne skupnosti sodelujejo pri opravljanju javnih zadev v občini, in sicer:

* dajejo predloge in sodelujejo pri pripravi razvojnih programov na območju občine na področju javne infrastrukture na svojem območju ter sodelujejo pri izvajanju investicij v komunalno infrastrukturo in sodelujejo pri nadzoru nad opravljenimi deli,
* sodelujejo pri pripravi programov oskrbe s pitno vodo in zaščiti virov pitne vode, sodelujejo pri pridobivanju soglasij lastnikov zemljišč za delo s področja javnih služb,
* dajejo predloge za sanacijo divjih odlagališč komunalnih odpadkov in sodelujejo pri njihovi sanaciji,
* dajejo predloge za ureditev in olepševanje kraja v smislu ureditve in vzdrževanja javnih prostorov, sprehajalnih poti ipd. in pri tem sodelujejo,
* dajejo pobude za dodatno prometno ureditev (prometna signalizacija, ureditev dovozov in izvozov, omejitve hitrosti ipd.),
* oblikujejo pobude za spremembo prostorskih, planskih in izvedbenih aktov ter jih posredujejo pristojnemu organu občine,
* dajejo mnenja glede sprememb namembnosti kmetijskega prostora v druge namene, predvidenih gradenj večjih proizvodnih in drugih objektov v skupnosti, za posege v kmetijski prostor (agromelioracija, komasacija), pri katerih je prišlo do spremembe režima vodnih virov,
* seznanjajo pristojni organ občine s problemi in potrebami prebivalcev *krajevne* skupnosti na področju urejanja prostora in varstva okolja,
* sodelujejo pri organizaciji kulturnih, športnih in drugih prireditev,
* spremljajo nevarnosti na svojem območju in o tem obveščajo štab za civilno zaščito ter po potrebi prebivalstvo in sodelujejo pri ostalih nalogah s področja zaščite in reševanja,
* dajejo mnenje k odločitvi o razpolaganju in upravljanju s premoženjem občine, ki je skupnostim dano za uporabo za opravljanje njihovih nalog.

***Obrazložitev:***

*Besedilo je oblikovano na podlagi določila prvega odstavka 18. člena Zakona o lokalni samoupravi /ZLS/, ki določa, da se na območju občine lahko ustanovijo ožji deli občine (krajevne, vaške ali četrtne skupnosti). Upoštevana je tudi določba 19. b člena Zakona o lokalni samoupravi, ki določa delovna področja nalog, ki jih lahko občina s statutom prenese na ožje dele v povezavi z določilom 2. člena Zakona o lokalni samoupravi /ZLS/, ki določa, da občina v okviru ustave in zakonov samostojno ureja in opravlja svoje zadeve. Z besedilom je tako določeno, da ožji deli občine sodelujejo pri opravljanju javnih zadev, ki sodijo v okvir pristojnosti občine.*

1. člen

**(sredstva za delovanje krajevneskupnosti)**

(1) Za delovanje in opravljanje nalog krajevnih skupnosti se uporabljajo določbe zakona, ki ureja javne finance, o financiranju neposrednih uporabnikov občinskega proračuna.

(2) Za uresničevanje posebnih skupnih potreb in interesov prebivalcev krajevnih skupnosti lahko občina pridobiva sredstva iz prostovoljnih prispevkov njihovih prebivalcev, podjetij, zavodov in drugih organizacij ter samoprispevkov. Tako pridobljena sredstva je občina dolžna posebej evidentirati in porabiti v skladu z njihovim namenom.

(3) Prostore, opremo in materialna sredstva, ki jih potrebujejo za svoje delovanje krajevne skupnosti, zagotovi in z njimi tudi upravlja občina.

(4) Izvajanje strokovnih nalog in administrativnih opravil za potrebe krajevnih skupnosti zagotavlja občinska uprava.

***Obrazložitev:***

*Besedilo prvega odstavka je oblikovano na podlagi določila drugega odstavka 19.č člena Zakona o lokalni samoupravi /ZLS/, ki določa, da se sredstva za izvajanje nalog ožjih delov občine zagotovijo v občinskem proračunu.*

*Z besedilom drugega odstavka je določeno, da lahko občina za uresničevanje posebnih skupnih potreb in interesov prebivalcev (krajevnih, vaških, četrtnih) skupnosti pridobiva sredstva iz prostovoljnih prispevkov njihovih prebivalcev, podjetij, zavodov in drugih organizacij ter samoprispevkov.*

*Z besedilom tretjega odstavka je določeno, da prostore opremo in materialna sredstva, ki jih potrebujejo za svoje delovanje sveti (krajevnih, vaških, četrtnih) skupnosti, zagotovi in z njimi tudi upravlja občina.*

*Z besedilom četrtega odstavka je določeno, da izvajanje strokovnih nalog in administrativnih opravil za potrebe (krajevnih, vaških, četrtnih) skupnosti in njihovih svetov zagotavlja občinska uprava.*

1. člen

 **(krajevniodbori)**

(1) Zaradi zagotovitve sodelovanja krajevnihskupnosti pri opravljanju javnih zadev, ustanovi občinski svet z odlokom krajevneodbore kot svoja posvetovalna telesa. Z odlokom se določi organizacija in način dela krajevnihodborov.

(2) Člane krajevnihodborov imenuje in razrešuje na predlog komisije občinskega sveta za mandatna vprašanja, volitve in imenovanja občinski svet izmed prebivalcev posamezne krajevneskupnosti.

*Obrazložitev:*

*Besedilo je oblikovano na podlagi določila tretjega odstavka 30. člena Zakona o lokalni samoupravi /ZLS/, ki določa, da lahko občinski svet kot svoja posvetovalna telesa z odlokom ustanovi krajevne, vaške ali četrtne odbore. Člane teh odborov imenuje in razrešuje občinski svet. Imenuje jih izmed prebivalcev posameznih ožjih delov občine, če v občini niso ustanovljeni ožji deli, pa izmed prebivalcev posameznih območij občine, določenih z odlokom. S statutom občine ali odlokom se lahko določi, da člane teh odborov imenujejo in razrešujejo na svojih zborih prebivalci ožjih delov oziroma z odlokom določenih območij občine. S statutom občine ali odlokom občine se lahko določi, da ima krajevni, vaški ali četrtni odbor pravico občinskemu svetu predlagati odločitve, ki se nanašajo na ožji del občine. Če tako določa statut občine ali odlok, mora občinski svet pred vsako odločitvijo, ki se nanaša na ožji del občine, obvezno pridobiti mnenje krajevnega, vaškega oziroma četrtnega odbora.*

**5 Neposredno sodelovanje občanov pri odločanju v občini**

**5.1 Zbor občanov**

1. člen

**(zbor občanov)**

(1) Občani na zboru občanov:

* obravnavajo pobude in predloge za spremembo območja občine, njenega imena ali sedeža in oblikujejo mnenja,
* obravnavajo pobude in predloge za ustanovitev ali ukinitev ožjih delov občine oziroma za spremembo njihovih območij,
* predlagajo, obravnavajo in oblikujejo stališča o spremembah območij naselij, imen naselij ter imen ulic,
* dajejo predloge občinskim organom v zvezi s pripravo programov razvoja občine, gospodarjenja s prostorom ter varovanja življenjskega okolja,
* oblikujejo stališča v zvezi z večjimi posegi v prostor, kot so gradnja energetskih objektov, odlagališč odpadkov in nevarnih stvari,
* obravnavajo in oblikujejo mnenja, stališča ter odločajo o zadevah, za katere je tako določeno z zakonom, s tem statutom ali odlokom občine ter o zadevah, za katere tako sklene občinski svet ali župan.

 (2) Odločitve, predloge, pobude, stališča in mnenja zbora občanov so občinski organi, v katerih pristojnost posamezna zadeva spada, dolžni obravnavati in pri izvajanju svojih nalog upoštevati. Če pristojni občinski organ meni, da predlogov, pobud, stališč, mnenj in odločitev zbora občanov ni mogoče upoštevati, je občanom dolžan na primeren način in v primernem roku svoje mnenje predstaviti in utemeljiti.

***Obrazložitev:***

*Besedilo prvega odstavka je oblikovano na podlagi določila prve alineje četrtega odstavka 45. člena Zakona o lokalni samoupravi /ZLS/, ki določa, da se s statutom predpišejo zadeve, ki jih obravnavajo občani na zboru občanov, o njih oblikujejo svoja stališča, dajejo predloge, pobude in mnenja ali o njih odločajo.*

*Z besedilom drugega odstavka je določena dolžnost občinskih organov obravnavati odločitve, predloge, pobude, stališča in mnenja zbora občanov.*

1. člen

(sklic zbora občanov)

(1) Zbor občanov skliče župan za vso občino ali za njen posamezen del na lastno pobudo ali na pobudo občinskega sveta.

(2) Sklic zbora občanov mora vsebovati območje, za katerega se sklicuje zbor občanov, kraj in čas zbora občanov ter predlog dnevnega reda.

(3) Sklic zbora občanov je treba objaviti na krajevno običajen način in na spletni strani občine.

***Obrazložitev:***

*Besedilo je oblikovano na podlagi določila drugega odstavka 45. člena Zakona o lokalni samoupravi /ZLS/, ki določa, da se zbor občanov lahko skliče za vso občino ali za njen posamezni del.*

1. člen

**(zahteva občanov za sklic zbora)**

(1) Župan mora sklicati zbor občanov, če je tako predpisano z zakonom ali statutom občine ali če tako zahteva najmanj pet odstotkov volivcev v občini. Zbor občanov za del občine pa na zahtevo najmanj deset odstotkov volivcev tega dela.

(2) Zahteva volivcev za sklic zbora občanov mora vsebovati pisno obrazložen predlog zadeve, ki naj jo zbor obravnava. Zahtevi je treba priložiti seznam volivcev, ki so zahtevo podprli. Seznam mora vsebovati ime in priimek volivca, datum rojstva in naslov stalnega prebivališča ter njihove podpise. Župan lahko zahtevo s sklepom zavrne, če ugotovi, da zahteve ni podprlo zadostno število volivcev. Sklep z obrazložitvijo se vroči pobudniku zahteve ali prvemu podpisanemu volivcu na seznamu. Župan skliče zbor občanov najkasneje v tridesetih dneh po prejemu pravilno vložene zahteve.

***Obrazložitev:***

*Besedilo prvega odstavka je oblikovano na podlagi določila tretjega odstavka 45. člena Zakona o lokalni samoupravi /ZLS/, ki določa, da mora župan sklicati zbor občanov, če je tako predpisano z zakonom ali statutom občine ali če tako zahteva najmanj pet odstotkov volivcev v občini oziroma v njenem posameznem delu, lahko pa ga skliče na lastno pobudo, na pobudo občinskega sveta ali sveta ožjega dela občine.*

*Besedilo drugega odstavka je oblikovano na podlagi določila druge alineje četrtega odstavka 45. člena Zakona o lokalni samoupravi /ZLS/, ki določa, da se s statutom občine predpiše način vložitve zahteve in postopek odločanja o sklicu zbora občanov, če sklic zahtevajo volivci.*

1. člen

**(vodenje zbora občanov)**

(1) Zbor občanov vodi župan ali od njega pooblaščeni podžupan. Župan lahko zboru občanov predlaga imenovanje predsedstva zbora, ki naj zbor vodi.

(2) Zbor občanov veljavno sprejema svoje odločitve, predloge, pobude, stališča in mnenja, če na zboru sodeluje najmanj pet odstotkov volivcev z območja občine, za katero je zbor sklican. Odločitev zbora občanov je sprejeta, če zanjo glasuje najmanj polovica volivcev, ki so glasovali.

(3) Javni uslužbenec, ki ga določi direktor občinske uprave, ugotovi sklepčnost zbora občanov, koliko volivcev je glasovalo za njegove odločitve ter vodi zapisnik o odločitvah zbora. Z zapisnikom zbora občanov direktor občinske uprave seznani občinski svet in župana ter ga na krajevno običajen način objavi.

***Obrazložitev:***

*Z besedilom prvega odstavka je določen način vodenja zbora občanov.*

*Besedilo drugega odstavka je oblikovano na podlagi določila četrte alineje četrtega odstavka 45. člena Zakona o lokalni samoupravi /ZLS/, ki določa, da se s statutom predpiše število volivcev, ki morajo sodelovati na zboru, da so stališča, predlogi, pobude in mnenja ali odločitve veljavno sprejete.*

*Besedilo tretjega odstavka je oblikovano na podlagi določila šeste alineje četrtega odstavka 45. člena Zakona o lokalni samoupravi /ZLS/, ki določa, da se s statutom uredijo druga vprašanja, pomembna za izvedbo zbora občanov ter za uveljavljanje njihovih stališč, predlogov, pobud, mnenj in odločitev.*

**5.2 Referendum o splošnem aktu občine**

1. člen

**(referendum o splošnem aktu občine)**

(1) Občani lahko odločajo na referendumu o vprašanjih, ki so vsebina splošnih aktov občine, ki jih sprejema občinski svet, razen o proračunu in zaključnem računu občine ter o splošnih aktih, s katerimi se v skladu z zakonom predpisujejo občinski davki in druge dajatve.

(2) Občinski svet lahko o splošnem aktu iz prejšnjega odstavka razpiše referendum na predlog župana ali člana občinskega sveta.

(3) Občinski svet mora razpisati referendum, če to zahteva najmanj pet odstotkov volivcev v občini in če tako določa zakon ali statut občine. Pobudo za vložitev zahteve za razpis referenduma mora podpreti najmanj sto volivcev v občini.

(4) Naknadni referendum o splošnem aktu občine ureja zakon.

***Obrazložitev:***

*Besedilo prvega odstavka je oblikovano na podlagi določila prvega odstavka 46. člena Zakona o lokalni samoupravi /ZLS/, ki določa da lahko občani odločajo na referendumu o vprašanjih, ki so vsebina splošnih aktov občine, razen o proračunu in zaključnem računu občine ter o splošnih aktih, s katerimi se v skladu z zakonom predpisujejo občinski davki in druge dajatve. Referendum se opravi kot naknadni referendum, na katerem občani potrdijo ali zavrnejo sprejeti splošni akt občine ali njegove posamezne določbe.*

*Besedilo drugega in tretjega odstavka je oblikovano na podlagi določila drugega odstavka 46. člena Zakona o lokalni samoupravi /ZLS/, ki določa, da lahko občinski svet razpiše referendum na predlog župana ali člana občinskega sveta. Občinski svet mora razpisati referendum, če to zahteva najmanj pet odstotkov volivcev v občini in če tako določa zakon ali statut občine. Zakon v celoti ureja predlog, ravnanje s pobudo volivcem za razpis referenduma, podpis zahteve in razpis referenduma. Določbe zakona se uporabljajo neposredno. Občinski statut pa mora vsebovati določbo o številu volivcev, ki morajo podpreti pobudo za vložitev zahteve za razpis referenduma.*

*Besedilo četrtega odstavka je oblikovano na podlagi določil 46. člena Zakona o lokalni samoupravi /ZLS/, ki ureja naknadni referendum o splošnem aktu občine.*

**5.3 Svetovalni referendum**

1. člen

 **(svetovalni referendum)**

(1) Občinski svet lahko pred odločanjem o posameznih vprašanjih iz svoje pristojnosti razpiše svetovalni referendum.

(2) Svetovalni referendum se razpiše za vso občino ali za njen del.

(3) Svetovalni referendum se izvede v skladu z določbami tega zakona, ki urejajo referendum o splošnem aktu občine in zakonom, ki ureja referendum in ljudsko iniciativo.

***Obrazložitev:***

*Besedilo je oblikovano na podlagi določila 46.b člena Zakona o lokalni samoupravi /ZLS/, ki določa, da lahko občinski svet, da ugotovi voljo občanov, pred odločanjem o posameznih vprašanjih iz svoje pristojnosti razpiše tudi svetovalni referendum. Svetovalni referendum se razpiše za vso občino ali za njen del. Odločitev volivcev na svetovalnem referendumu ne zavezuje občinskih organov.*

**5.4 Drugi referendumi**

1. člen

**(referendum o samoprispevku in drugih vprašanjih)**

(1) Občani lahko odločajo na referendumu o samoprispevkih in tudi o drugih vprašanjih, če tako določa zakon.

(2) Referendum iz prejšnjega odstavka se opravi v skladu z določbami zakona, ki ureja naknadni referendum, če z zakonom, ki določa in ureja referendum, ni drugače določeno.

***Obrazložitev:***

*Besedilo je oblikovano na podlagi določila 46.a člena Zakona o lokalni samoupravi /ZLS/, ki določa, da lahko občani odločajo na referendumu tudi o drugih vprašanjih, če tako določa zakon. Na tem mestu moramo opomniti na določilo 2. člena Zakona o samoprispevku /ZSam-1/ (Uradni list RS, št. 87/2001). Referendum se opravi v skladu z določbami Zakona o lokalni samoupravi /ZLS/ in Zakona o referendumu in ljudski iniciativi /ZRLI/, če z zakonom, ki določa in ureja referendum, ni drugače določeno.*

**5.5 Ljudska iniciativa**

1. člen

 **(ljudska iniciativa)**

(1) Najmanj pet odstotkov volivcev v občini lahko zahteva izdajo ali razveljavitev splošnega akta ali druge odločitve iz pristojnosti občinskega sveta oziroma drugih občinskih organov.

(2) Glede pobude volivcem za vložitev zahteve iz prejšnjega odstavka in postopka s pobudo se primerno uporabljajo določbe tega statuta o številu volivcev, ki morajo podpreti pobudo za vložitev zahteve za razpis referenduma o splošnem aktu in zakona, s katerimi je urejen postopek s pobudo volivcem za razpis referenduma o splošnem aktu občine.

(3) Če se zahteva nanaša na razveljavitev splošnega akta občine ali drugo odločitev občinskega sveta, mora občinski svet obravnavo zahteve uvrstiti na prvo naslednjo sejo, o njej pa odločiti najkasneje v treh mesecih od dne pravilno vložene zahteve.

(4) Če se zahteva nanaša na odločitve drugih občinskih organov, morajo ti o njej odločiti najkasneje v enem mesecu od dne pravilno vložene zahteve.

***Obrazložitev:***

*Besedilo prvega odstavka je oblikovano na podlagi določila prvega odstavka 48. člena Zakona o lokalni samoupravi /ZLS/, ki določa, da lahko najmanj pet odstotkov volivcev v občini zahteva izdajo ali razveljavitev splošnega akta ali druge odločitve iz pristojnosti občinskega sveta oziroma drugih občinskih organov.*

*Besedilo drugega odstavka je oblikovano na podlagi določila drugega odstavka 48. člena Zakona o lokalni samoupravi /ZLS/, ki določa, da se glede pobude volivcem za vložitev zahteve za izdajo ali razveljavitev splošnega akta ali druge odločitve iz pristojnosti občinskega sveta oziroma drugih odločitev občinskih organov primerno uporabljajo določbe 47. člena Zakona o lokalni samoupravi /ZLS/.*

*Besedilo tretjega in četrtega odstavka je oblikovano na podlagi določila tretjega odstavka 48. člena Zakona o lokalni samoupravi /ZLS/, ki določa, da je organ, na katerega je naslovljena zahteva za izdajo ali razveljavitev splošnega akta ali druge odločitve iz pristojnosti občinskega sveta oziroma drugih občinskih organov, dolžan v roku, ki ga določi statut občine, najkasneje v treh mesecih odločiti o zahtevi.*

1. člen

**(sredstva za neposredno sodelovanje občanov pri odločanju v občini)**

Sredstva za neposredno sodelovanje občanov pri odločanju v občini na zborih občanov in referendumih ter njihovo izvedbo se zagotovijo v občinskem proračunu.

***Obrazložitev:***

*Z besedilom je določeno, da se sredstva za neposredno sodelovanje občanov pri odločanju v občini na zborih občanov in referendumih ter njihovo izvedbo se zagotovijo v občinskem proračunu.*

**6 Občinske javne službe**

1. člen

 **(občinske javne službe)**

(1) Občina zagotavlja opravljanje javnih služb, ki jih v skladu z zakonom lahko sama določi, in javnih služb, za katere je določeno z zakonom, da jih zagotavlja občina.

(2) Občina lahko določi kot gospodarsko javno službo tudi druge dejavnosti, ki so pogoj za izvrševanje nalog iz njene pristojnosti ali so takšne dejavnosti pogoj za izvrševanje gospodarskih, socialnih ali ekoloških funkcij občine.

(3) Izvajanje občinskih javnih služb uredi občina z odlokom v skladu z zakonom.

***Obrazložitev:***

*Besedilo prvega odstavka je oblikovano na podlagi določila prvega odstavka 61. člena Zakona o lokalni samoupravi /ZLS/, ki določa, da občina zagotavlja opravljanje javnih služb, ki jih sama določi, in javnih služb, za katere je tako določeno z zakonom (lokalne javne službe). Glede na navedeno med obvezne lokalne gospodarske javne službe (določene z zakonom), ki jih v javnem interesu zagotavlja občina zaradi zadovoljevanja javnih potreb (1., 3. člen ZGJS)), štejemo javne službe s področja:*

***1. varstva okolja:*** *Zakon o varstvu okolja /ZVO-1/ (Uradni list RS, št. 39/2006-UPB1, 49/2006-ZMetD, 66/2006 Odl.US: U-I-51/06-10, 33/2007-ZPNačrt, 57/2008-ZFO-1, 70/2008, 108/2009-ZPNačrt-A, 48/2012, 92/2013), ki ureja varstvo okolja pred obremenjevanjem in katerega namen je spodbujanje in usmerjanje takšnega družbenega razvoja, ki omogoča dolgoročne pogoje za človekovo zdravje, počutje in kakovost njegovega življenja ter ohranjanja biotske raznovrstnosti, v prvem odstavku 149. členu določa, da 'so obvezne občinske gospodarske javne službe varstva okolja:*

* *oskrba s pitno vodo,*
* *odvajanje in čiščenje komunalne in padavinske odpadne vode,*
* *zbiranje določenih vrst komunalnih odpadkov,*
* *obdelava določenih vrst komunalnih odpadkov,*
* *odlaganje ostankov predelave ali odstranjevanja komunalnih odpadkov in*
* *urejanje in čiščenje javnih površin.'*

*V skladu z določilom četrtega odstavka navedenega 149. člena Zakona o varstvu okolja /ZVO-1/ zagotovi občina izvajanje navedenih javnih služb skladno s predpisi, ki urejajo gospodarske javne službe.*

***2. občinskih javnih cest:*** *Zakon o cestah /ZCes-1/ (Uradni list RS, št. 109/2010, 48/2012, 36/2014-odl. US) v 16. členu določa, da je redno vzdrževanje javnih cest obvezna gospodarska javna služba, ki obsega vzdrževalna dela za ohranjanje javnih cest v stanju, ki zagotavlja varnost in prevoznost javnih cest, nadzor nad stanjem javnih cest in cestnega sveta ter vzpostavitev prevoznosti cest ob naravnih in drugih nesrečah. Način izvajanja gospodarske javne službe rednega vzdrževanja občinskih cest določi občina (občinski svet).*

***3. zaščite živali:*** *Zakon o zaščiti živali /ZZZiv/**(Uradni list RS, št. 38/2013-UPB3), ki ureja odgovornost ljudi za zaščito živali (1. člen ZZZiv) v 27. členu določa, da* ***'se*** *zapuščenim živalim zagotovi pomoč, oskrba in namestitev v zavetišču. Zagotovitev zavetišča pa je lokalna zadeva javnega pomena, ki se izvršuje kot javna služba, pri čemer mora biti na vsakih 800 registriranih psov v občini zagotovljeno eno mesto v zavetišču. Imetnik zavetišča je lahko občina oziroma vsaka fizična ali pravna oseba, ki izpolnjuje predpisane pogoje. Izpolnjevanje predpisanih pogojev za začetek delovanja zavetišča pa ugotavlja upravni organ, pristojen za veterinarstvo v upravnem postopku.'*

*Besedilo drugega odstavka je oblikovano na podlagi določila 4. člena Zakona o gospodarskih javnih službah /ZGJS/ (Uradni list RS, št. 32/1993, 30/1998-ZZLPPO, 127/2006-ZJZP, 38/2010-ZUKN, 57/2011), ki določa, da lahko na podlagi pooblastila iz zakona lokalna skupnost (občina) predpiše, da se zagotavljajo prozivodi in storitve na način v oblikah, ki jih Zakon o gospodarskih javnih službah /ZGJS/ določa za gospodarske javne službe, kadar:*

* *so takšne dejavnosti pogoj za izvrševanje nalog iz njene pristojnosti,*
* *so takšne dejavnosti pogoj za izvrševanje gospodarskih, socialnih, ali ekoloških funkcij lokalne skupnosti,*
* *lokalna skupnost prevzame subsidiarno sanacijsko odgovornost.*

*Besedilo tretjega odstavka je oblikovano na podlagi določila 61. člena Zakona o lokalni samoupravi /ZLS/, ki. določa, da občina zagotavlja opravljanje javnih služb:*

* *neposredno v okviru občinske uprave,*
* *z ustanavljanjem javnih zavodov in javnih podjetij,*
* *z dajanjem koncesij,*
* *na drug način, določen v skladu z zakonom.*

*Oblike izvajalcev javnih služb na področju negospodarstva (šole, vrtci, zdravstveni domovi, knjižnice) določajo zakoni, ki te javne službe urejajo.*

1. člen

**(izvajalci javnih služb)**

(1) Režijski obrat in pravne osebe javnega prava, ki izvajajo občinske javne službe, ustanavlja občina z odlokom ob upoštevanju pogojev, določenih z zakonom.

(2) Občina lahko za opravljanje javnih služb v skladu z zakonom in občinskim odlokom podeli koncesijo.

***Obrazložitev:***

*Besedilo je oblikovano na podlagi določila 6. člena Zakona o gospodarskih javnih službah /ZGJS/, ki določa, da lokalna skupnost (občina) zagotavlja gospodarske javne službe v naslednjih oblikah:*

* *v režijskem obratu, kadar bi bilo zaradi majhnega obsega ali značilnosti službe neekonomično ali neracionalno ustanoviti javno podjetje ali podeliti koncesijo,*
* *v javnem gospodarskem zavodu, kadar gre za opravljanje ene ali več gospodarskih javnih služb, ki jih zaradi njihove narave ni mogoče opravljati kot profitne oziroma če to ni njihov cilj,*
* *v javnem podjetju, kadar gre za opravljanje ene ali več gospodarskih javnih služb večjega obsega ali kadar to narekuje narava monopolne dejavnosti, ki je določena kot gospodarska javna služba, gre pa za dejavnost, ki jo je mogoče opravljati kot profitno,*
* *z dajanjem koncesij.*

**7 Sodelovanje občine z drugimi občinami**

1. člen

**(medobčinsko sodelovanje)**

(1) Občina je članica Skupnosti občin Slovenije in Združenja občin Slovenije. Združenje občin v skladu z zakonom, aktom o ustanovitvi ter svojim statutom usklajuje, predstavlja in zagotavlja interese članic v razmerju do državnih organov in v Kongresu regionalnih in lokalnih oblasti Sveta Evrope ter Odboru regij evropske Unije.

(2) Občina zaradi skupnega urejanja in izvajanja posameznih upravnih nalog ter zaradi izvajanja skupnih razvojnih in investicijskih programov na različnih področjih v skladu z zakonom z odlokom lahko soustanovi interesne zveze.

(3) Občina kot soustanoviteljica lahko zagotavlja javne službe v skupnem javnem zavodu. Za izvrševanje ustanoviteljskih pravic in za usklajevanje odločitev občin v zvezi z zagotavljanjem javnih služb, ki jih izvaja javni zavod, so občinski sveti udeleženih občin ustanovili skupni organ, ki ga sestavljajo župani občin ustanoviteljic.

(4) Občina kot soustanoviteljica lahko zagotavlja gospodarsko javno službo *v* javnem podjetju ali javnem gospodarskem zavodu. Za izvrševanje ustanoviteljskih pravic in za usklajevanje odločitev občin v zvezi z zagotavljanjem javnih služb, ki jih izvaja javno podjetje, občinski sveti udeleženih občin ustanovijo skupni organ, ki ga sestavljajo župani občin ustanoviteljic.

(5) Občina za skupno opravljanje nalog lahko soustanovi organ skupne občinske uprave v skladu z zakonom z odlokom*.*

(6) Občina sodeluje z lokalnimi skupnostmi drugih držav ter z mednarodnimi organizacijami lokalnih skupnosti.

***Obrazložitev:***

*Besedilo prvega odstavka je oblikovano na podlagi določila drugega odstavka 6. člena Zakona o lokalni samoupravi /ZLS/, ki določa, da se občine zaradi predstavljanja in uveljavljanja lokalne samouprave ter usklajevanja in skupnega zagotavljanja svojih interesov povezujejo v združenja. Združenje občin je pravna oseba javnega prava, ki jo ustanovijo občine z drugimi občinami zaradi predstavljanja in uveljavljanja lokalne samouprave in zastopanja svojih interesov. Ustanovitev združenja občin ureja 86. a člen Zakona o lokalni samoupravi /ZLS/.*

*Besedilo drugega odstavka je oblikovano na podlagi določila prvega odstavka 6. člena Zakona o lokalni samoupravi /ZLS/, ki določa, da občine med seboj prostovoljno sodelujejo zaradi skupnega urejanja in opravljanja lokalnih zadev javnega pomena. V ta namen ustanavljajo zveze, lahko združujejo sredstva in v skladu z zakonom ustanavljajo skupnega organa ter organe kupne občinske uprave, ustanavljajo in upravljajo sklade, javne zavode, javna podjetja in ustanove. Zveza občin je pravna oseba javnega prava, ki jo ustanovita najmanj dve občini zaradi skupnega urejanja in izvajanja posameznih upravnih nalog ter zaradi izvajanja skupnih razvojnih in investicijskih programov s skupnim odlokom. Ustanovitev zveze občin ureja 86. člen Zakona o lokalni samoupravi /ZLS/.*

*Četrti odstavek je oblikovan na podlagi določila 61. člena Zakona o lokalni samoupravi /ZLS/, ki določa, da lahko dvoje ali več občin zaradi gospodarnejšega in učinkovitejšega zagotavljanja javnih služb skupaj ustanovi javni zavod ali javno podjetje.*

*Besedilo petega odstavka je oblikovano na podlagi določila drugega odstavka 49.a člena Zakona o lokalni samoupravi /ZLS/, ki določa, da se občine lahko odločijo, da ustanovijo enega ali več organov skupne občinske uprave.*

*Besedilo šestega odstavka je oblikovano na podlagi določila 6. člena Zakona o lokalni samoupravi /ZLS/, ki ureja pravico do sodelovanja občine z lokalnimi skupnostmi drugih držav in z mednarodnimi organizacijami.*

1. člen

**(izvrševanje ustanoviteljskih pravic)**

(1) V aktu o ustanovitvi skupnega organa za izvrševanje ustanoviteljskih pravic in za usklajevanje odločitev občin v zvezi z zagotavljanjem javnih služb, ki jih izvajajo pravne osebe javnega prava, ki jih je občina ustanovila skupaj z drugo/mi občino/ami se določijo njegove naloge, organizacija dela in način sprejemanja odločitev, način financiranja in delitve stroškov za delo skupnega organa.

(2) Župan mora občinskemu svetu poročati o delu skupnega organa iz prejšnjega odstavka najmanj enkrat letno.

***Obrazložitev:***

*Besedilo je oblikovano na podlagi določila četrtega odstavka 61. člena Zakona o lokalni samoupravi /ZLS/, ki določa, da za izvrševanje ustanoviteljskih pravic občin v skladu z aktom o ustanovitvi in statutom javnega zavoda ali javnega ter za usklajevanje odločitev občin v zvezi z zagotavljanjem javnih služb občinski sveti udeleženih občin ustanovijo skupni organ, ki ga sestavljajo župani. Akt o ustanovitvi skupnega organa mora določati njegove naloge, organizacijo dela in način sprejemanja odločitev, financiranje in delitev stroškov med občinami.*

**8 Premoženje in financiranje občine**

1. člen

 (premoženje občine)

(1) Upravljanje in razpolaganje s premoženjem občine se izvede po postopku in na način, ki ga določa zakon in predpisi, ki veljajo za upravljanje in razpolaganje z državnim premoženjem.

(2) Za neodplačno pridobitev premoženja je treba predhodno pridobiti soglasje občinskega sveta, če bi takšno premoženje povzročilo večje stroške ali če je pridobitev povezana s pogoji, ki pomenijo obveznost občine.

***Obrazložitev:***

*Besedilo drugega odstavka je oblikovano na podlagi določila prvega odstavka 1. člena Zakona o stvarnem premoženju države in samoupravnih lokalnih skupnosti /ZSPDSLS/, ki ureja ravnanje s stvarnim premoženjem države in stvarnim premoženjem samoupravnih lokalnih skupnosti.*

*Z besedilom drugega odstavka je določeno, da je za neodplačno pridobitev premoženja treba predhodno pridobiti soglasje občinskega sveta, če bi takšno premoženje povzročilo večje stroške ali če je pridobitev povezana s pogoji, ki pomenijo obveznost občine.*

1. člen

**(prihodki občine)**

(1) Občina pridobiva prihodke iz lastnih virov, davkov, taks, pristojbin in drugih dajatev v skladu z zakonom.

(2) Občina je pod pogoji, določenimi z zakonom, upravičena do sredstev finančne izravnave in drugih sredstev sofinanciranja iz državnega proračuna.

***Obrazložitev:***

*Besedilo prvega odstavka je oblikovano na podlagi določila prvega odstavka 52. člena Zakona o lokalni samoupravi /ZLS/, ki določa, da občina financira lokalne zadeve javnega pomena iz lastnih virov, sredstev države in iz zadolžitve.*

*Besedilo drugega odstavka je oblikovano na podlagi določila tretjega odstavka 52. člena Zakona o lokalni samoupravi /ZLS/, ki določa, da država zagotavlja občinam, ki ne morejo financirati lokalnih zadev javnega pomena v primerni višini iz lastnih virov, dodatna sredstva. Višino in način zagotavljanja dodatnih sredstev določa zakon.*

1. člen

 **(proračun občine)**

(1) Prihodki in drugi prejemki ter odhodki in drugi izdatki občine so zajeti v proračunu občine, ki ga sprejme občinski svet po postopku, določenem v poslovniku občinskega sveta.

(2) Občinski svet mora sprejeti proračun občine v roku, ki omogoča njegovo uveljavitev s 1. januarjem leta, za katerega se sprejema.

(3) Za pripravo in predložitev proračuna občine občinskemu svetu v sprejem v skladu z zakonom je odgovoren župan.

(4) Proračun občine sestavljajo splošni del, posebni del, načrt razvojnih programov ter obrazložitve.

(5) Predlogi za povečanje izdatkov proračuna morajo vsebovati predlog za povečanje prejemkov proračuna ali za zmanjšanje drugih izdatkov v isti višini, pri čemer povečani izdatki ne smejo biti v breme proračunske rezerve, splošne proračunske rezervacije ali v breme dodatnega zadolževanja.

***Obrazložitev:***

*Besedilo prvega odstavka je oblikovano na podlagi določila 57. člena Zakona o lokalni samoupravi /ZLS/, ki določa, da morajo biti prihodki in izdatki za posamezne namene financiranja javne porabe občine zajeti v proračunu občine, ki ga ta sprejme v skladu z zakonom.*

*Besedilo drugega odstavka je oblikovano na podlagi določila prvega odstavka 29. člena Zakona o javnih financah /ZJF/, ki določa, da mora občinski svet sprejeti proračun v roku, ki omogoča uveljavitev proračuna s 1. januarjem leta, za katero se sprejema proračun.*

*Besedilo tretjega odstavka je oblikovano na podlagi določila drugega odstavka 13. člena Zakona o javnih financah /ZJF/, ki določa, da župan predloži občinskemu svetu predlog občinskega proračuna z obrazložitvami.*

*Besedilo četrtega odstavka je oblikovano na podlagi določila prvega odstavka 10. člena Zakona o javnih financah /ZJF/, ki določa, da proračun sestavljajo splošni del, posebni del in načrt razvojnih programov.*

*Besedilo petega odstavka je oblikovano na podlagi določila 30. člena Zakona o javnih financah /ZJF/, ki določa, da morajo predlogi za povečanje izdatkov proračuna obsegati predloge za povečanje prejemkov proračuna ali za zmanjšanje drugih izdatkov proračuna v isti višini, pri čemer ti ne smejo biti v breme proračunske rezerve ali splošne proračunske rezervacije ali v breme dodatnega zadolževanja.*

1. člen

**(izvrševanje proračuna občine)**

(1) Za izvrševanje proračuna je župan odgovoren občinskemu svetu.

(2) V okviru izvrševanja proračuna ima župan pooblastila, določena z zakonom, predpisi, izdanimi na podlagi zakona, odlokom o proračunu občine ali drugim splošnim aktom občine.

(3) Župan mora zagotoviti izvajanje nalog notranjega finančnega nadzora v skladu z zakonom in predpisom ministra, pristojnega za finance, izdanim na podlagi zakona.

(4) Župan je odredbodajalec za sredstva proračuna. Za izvrševanje proračuna občine lahko župan pooblasti podžupana in posamezne delavce občinske uprave.

(5) Župan v mesecu juliju poroča občinskemu svetu o izvrševanju proračuna za tekoče leto. Poročilo vsebuje podatke in informacije, ki jih določa zakon, ki ureja sistem javnih financ.

***Obrazložitev:***

*Besedilo prvega odstavka je oblikovano na podlagi določila prvega odstavka 4. člena Zakona o javnih financah /ZJF/, ki določa, da je župan za izvrševanje občinskega proračuna odgovoren občinskemu svetu.*

*Besedilo drugega odstavka je oblikovano na podlagi določila drugega odstavka 5. člena Zakona o javnih financah /ZJF/, ki določa, da se v odloku, s katerim se sprejme občinski proračun, določijo posebna pooblastila županu pri izvrševanju proračuna za posamezno leto.*

*Besedilo tretjega odstavka je oblikovano na podlagi določila prvega odstavka 100. člena Zakona o javnih financah /ZJF/, ki določa, da je predstojnik neposrednega in posrednega uporabnika odgovoren za vzpostavitev in delovanje ustreznega sistema finančnega poslovodenja in kontrol ter notranjega revidiranja.*

*Besedilo četrtega odstavka je oblikovano na podlagi določila 65. člena Zakona o javnih financah /ZJF/, ki določa, da je predstojnik neposrednega uporabnika pristojen za prevzemanje obveznosti, verifikacijo obveznosti, izdajo odredbe za plačilo v breme proračunskih sredstev organa, ki ga vodi, in ugotavljanje pravice izterjave ter izdajanje nalogov za izterjavo v korist proračunskih sredstev. Predstojnik neposrednega uporabnika odgovarja za zakonitost, namenskost, učinkovitost in gospodarnost razpolaganja s proračunskimi sredstvi. Predstojnik neposrednega uporabnika lahko s pooblastilom prenese posamezna upravičenja na druge osebe. Oseba, ki je pooblaščena za izdajo odredb za plačilo, je odredbodajalec.*

1. člen

**(odlok o proračunu občine)**

(1) Proračun občine sprejme občinski svet z odlokom.

(2) Odlok o proračunu občine določa ukrepe za zagotavljanje likvidnosti proračuna, prerazporejanje sredstev, začasno zadržanje izvrševanja proračuna, ukrepe za zagotavljanje proračunskega ravnovesja ter druge ukrepe in posebna pooblastila za izvrševanje proračuna.

(3) V odloku o proračunu se določi obseg zadolževanja proračuna in obseg predvidenih poroštev ter drugi elementi, ki jih določa zakon.

(4) Rebalans proračuna predlaga župan, če v teku proračunskega leta ni možno uravnovesiti proračuna občine. Rebalans proračuna sprejme občinski svet z odlokom.

(5) Župan predlaga spremembe proračuna občine pred začetkom leta, na katerega se sprejeti proračun nanaša. Spremembe in dopolnitve proračuna sprejme občinski svet z odlokom.

***Obrazložitev:***

*Besedilo prvega, drugega in tretjega odstavka je oblikovano na podlagi določila drugega odstavka 5. člena Zakona o javnih financah /ZJF/, ki določa, se v odloku, s katerim se sprejme občinski proračun, določijo tudi obseg zadolževanja in vseh predvidenih poroštev občine in drugi elementi, ki jih določa ta zakon, ter posebna pooblastila županu pri izvrševanju proračuna za posamezno leto.*

*Besedilo četrtega odstavka je oblikovano na podlagi določila petega odstavka 40. člena Zakona o javnih financah /ZJF/, ki določa, da mora župan najkasneje 15 dni pred iztekom roka za začasno zadržanje izvrševanja proračuna, če se proračun med izvajanjem ukrepov začasnega zadržanja ne more uravnovestiti, predlagati rebalans proračuna.*

1. člen

**(začasno financiranje)**

(1) Če proračun občine ni sprejet pred začetkom leta, na katero se nanaša, se financiranje občine začasno nadaljuje na podlagi zadnjega sprejetega proračuna in za iste namene. V obdobju začasnega financiranja se smejo uporabiti sredstva do višine sorazmerno porabljenih sredstev v enakem obdobju v proračunu za preteklo leto.

(2) Župan sprejme sklep o začasnem financiranju v skladu z zakonom. Sklep velja največ tri mesece in se lahko na županov predlog s sklepom občinskega sveta podaljša še za tri mesece.

***Obrazložitev:***

*Besedilo je oblikovano na podlagi določila prvega odstavka 32. člena Zakona o javnih financah /ZJF/, ki določa, da se financiranje začasno nadaljuje na podlagi proračuna za preteklo leto in za iste programe kot v preteklem letu, če proračun ni sprejet pred začetkom leta. Odločitev o začasnem financiranju občine sprejeme župan in o tem obvesti občinski svet ter nadzorni odbor. Odločitev o začasnem financiranju se objavi v uradnem glasilu občine (drugi odstavek 33. člena Zakona o javnih financah /ZJF/).*

1. člen

**(uporaba sredstev proračuna)**

Sredstva proračuna občine se smejo uporabljati, če so izpolnjeni vsi z zakonom ali drugim aktom določeni pogoji, le za namene in v višini, določeni s proračunom.

***Obrazložitev:***

*Besedilo je oblikovano na podlagi določila drugega odstavka Zakona o javnih financah /ZJF/, ki določa, da se sredstva proračuna uporabljajo za financiranje funkcij občinskih organov, za izvajanje njihovih nalog in druge namene, ki so opredeljeni z ustavo, zakoni ali občinskimi predpisi ter v višini, ki je nujna za delovanje in izvajanje njihovih nalog in programov.*

1. člen

**(prerazporejanje proračunskih sredstev)**

(1) Proračunskih sredstev ni mogoče prerazporejati, razen pod pogoji in na način, določen z zakonom ali odlokom o proračunu občine.

(2) Če se med letom spremeni delovno področje proračunskega uporabnika, župan sorazmerno poveča ali zmanjša obseg sredstev za njegovo delo oziroma, če se uporabnik ukine in njegovega dela ne prevzame drug uporabnik proračuna, na katerega se sredstva prerazporedijo, prenese sredstva v proračunsko rezervo.

***Obrazložitev:***

*Besedilo prvega odstavka je oblikovano na podlagi določila prvega odstavka 38. člena Zakona o javnih financah /ZJF/, ki določa, da proračunskih sredstev ni mogoče prerazporejati, razen pod pogoji in na način, ki jih določa Zakon o javnih financah /ZJF/ in odlok, s katerim se sprejme občinski proračun, upoštevaje strukturo predloga proračuna.*

*Besedilo drugega odstavka je oblikovano na podlagi določila prvega in drugega odstavka 47. člena Zakona o javnih financah /ZJF/, ki določa, da se obseg sredstev za delovanje neposrednega uporabnika sorazmerno poveča, če se med letom spremeni delovno področje oziroma pristojnost neposrednega uporabnika. O povečanju ali zmanjšanju sredstev odloča župan. Če pa se neposredni uporabnik med letom ukine in njegovih nalog ne prevzame drug neposredni uporabnik, se neporabljena sredstva prenesejo v splošno proračunsko rezervacijo.*

1. člen

**(zaključni račun proračuna)**

(1) Župan predloži predlog zaključnega računa občinskega proračuna občinskemu svetu v sprejem do 15. aprila tekočega leta.

(2) Župan o sprejetem zaključnem računu občinskega proračuna obvesti ministrstvo, pristojno za finance, v tridesetih dneh po sprejemu.

***Obrazložitev:***

*Besedilo je oblikovano na podlagi določila 98. člena Zakona o javnih financah /ZJF/, ki določa, da neposredni uporabnik občinskega proračuna pripravi zaključni račun svojega finančnega načrta in letno poročilo za preteklo leto in ga predloži županu do 28. februarja tekočega leta. Župan pripravi predlog zaključnega računa občinskega proračuna za preteklo leto in ga predloži ministrstvu, pristojnemu za finance, do 31. marca tekočega leta. Župan predloži predlog zaključnega računa občinskega proračuna občinskemu svetu v sprejem do 15. aprila tekočega leta. Župan o sprejetem zaključnem računu občinskega proračuna obvesti ministrstvo, pristojno za finance, v 30 dneh po sprejemu.*

1. člen

**(zadolževanje občine)**

Občina se lahko dolgoročno zadolži za investicije, ki jih sprejme občinski svet, v skladu s pogoji, določenimi z zakonom.

***Obrazložitev:***

*Besedilo je oblikovano na podlagi določila 55. člena Zakona o lokalni samoupravi /ZLS/, ki določa, da se občina lahko zadolži pod pogoji, določenimi z zakonom. Na tem mestu moramo opomniti na določilo prvega odstavka 85. člena Zakona o javnih financah /ZJF/, ki določa, da se občina lahko zadolžuje na podlagi predhodnega soglasja ministra, pristojnega za finance, pod pogoji, ki jih določa zakon, ki ureja financiranje občin. Posli zadolžitve, za katere ministrstvo, pristojno za finance, ni izdalo soglasja, so nični.*

1. člen

**(zadolževanje javnih podjetij in javnih zavodov)**

(1) Javna podjetja in javni zavodi, katerih ustanoviteljica je občina, se lahko zadolžujejo in izdajajo poroštvo samo, če je to dovoljeno z zakonom in pod pogoji, ki jih določi občinski svet. Soglasje izda župan.

(2) O poroštvih za izpolnitev obveznosti javnih podjetij in javnih zavodov, katerih ustanoviteljica je občina, odloča na predlog župana občinski svet.

(3) Kadar občina z eno ali več občinami ustanovi javno podjetje ali javni zavod, o soglasju k zadolževanju odločajo občinski sveti vseh občin ustanoviteljic.

***Obrazložitev:***

*Besedilo prvega in drugega odstavka je oblikovano na podlagi določila prvega odstavka 88. člena Zakona o javnih financah /ZJF/, ki določa, da se posredni uporabniki občinskega proračuna, javni gospodarski zavodi in javna podjetja lahko zadolžujejo in izdajajo poroštva samo, če je z zakonom, ki ureja financiranje občin, to dovoljeno in pod pogoji, ki jih določi občinski svet.*

1. člen

**(finančno poslovanje občine)**

(1) Finančno poslovanje občine izvršuje finančna služba v okviru občinske uprave.

(2) Opravljanje posameznih nalog finančne službe ali notranjega finančnega nadzora sme župan naročiti pri izvajalcu, ki izpolnjuje pogoje strokovnosti oziroma pogoje, predpisane z zakonom in podzakonskimi predpisi.

***Obrazložitev:***

*Z besedilom je določeno, da finančno poslovanje občine izvršuje finančna služba v okviru občinske uprave.*

1. člen

**(javno naročanje)**

Nabavo blaga, nabavo storitev ter oddajo gradbenih del izvaja župan občine v skladu s predpisi, ki urejajo javno naročanje.

***Obrazložitev:***

*Besedilo je oblikovano na podlagi Zakona o javnem naročanju /ZJN-2/ (Uradni list RS, št. 12/2013-UPB5, 19/2014, 90/2014-ZDU), ki določa obvezna ravnanja naročnikov, ponudnikov in podizvajalcev pri javnem naročanju blaga, storitev in gradenj (1. člen ZJN-2).*

**9 Splošni in posamični akti občine**

**9.1 Splošni akti občine**

1. člen

**(splošni akti občine)**

(1) Splošni akti občine so statut, poslovnik občinskega sveta, odloki, odredbe, pravilniki in navodila.

(2) Občinski svet sprejema kot splošne akte tudi prostorske in druge načrte razvoja občine, občinski proračun in zaključni račun, ki sta posebni vrsti splošnih aktov.

(3) Kadar ne odloči z drugim aktom, sprejme občinski svet sklep, ki je lahko splošni ali posamični akt.

(4) Postopek za sprejem splošnih aktov občine ureja poslovnik občinskega sveta.

***Obrazložitev:***

*Besedilo prvega odstavka je oblikovano na podlagi določila 64. člena Zakona o lokalni samoupravi /ZLS/, ki določa, da občina sprejme svoj statut, s katerim določa temeljna načela za organizacijo in delovanje občine, oblikovanje in pristojnosti občinskih organov, razen glede organov občinske uprave, način sodelovanja občanov pri sprejemanju odločitev v občini in druga vprašanja skupnega pomena v občini, ki jih določa zakon. V skladu z določilom 65. člena Zakona o lokalni samoupravi /ZLS/ občina ureja zadeve iz svoje pristojnosti z odloki, odredbami, pravilniki in navodili.*

*Z besedilom drugega odstavka je določeno, da občinski svet sprejema kot splošne akte tudi prostorske in druge načrte razvoja občine (29. člen Zakona o lokalni samoupravi /ZLS/), občinski proračun in zaključni račun, ki sta posebni vrsti splošnih aktov.*

*Z besedilom tretjega odstavka je določeno, da občinski svet sprejme sklep, ki je lahko splošni ali posamični akt, kadar ne odloči z drugim aktom.*

*Besedilo četrtega odstavka je oblikovano na podlagi določila prvega odstavka 36. člena Zakona o lokalni samoupravi /ZLS/, ki določa, da občinski svet ureja svoje delo s poslovnikom.*

1. člen

**(statut občine)**

(1) Statut je temeljni splošni akt občine, ki ga sprejme občinski svet z dvotretjinsko večino glasov vseh članov občinskega sveta.

(2) Statut se sprejme po enakem postopku, kot je predpisan s poslovnikom občinskega sveta za sprejem odloka.

***Obrazložitev:***

*Besedilo je oblikovano na podlagi določila 64. člena Zakona o lokalni samoupravi /ZLS/, ki določa, da občina sprejme svoj statut, ki določa temeljna načela za organizacijo in delovanje občine, oblikovanje in pristojnosti občinskih organov, razen glede organov občinske uprave, način sodelovanja občanov pri sprejemanju odločitev v občini in druga vprašanja skupnega pomena v občini, ki jih določa zakon. Statut sprejme svet z dvotretjinsko večino vseh članov.*

1. člen

 **(poslovnik občinskega sveta)**

(1) S poslovnikom, ki ga sprejme občinski svet z dvotretjinsko večino glasov navzočih članov, se podrobneje uredi organizacija in način dela občinskega sveta in delovnih teles občinskega sveta pri izvrševanju nalog iz pristojnosti občinskega sveta, zagotavljanje javnosti dela občinskega sveta, uresničevanje pravic in dolžnosti članov občinskega sveta, postopki sprejemanja občinskih splošnih aktov in proračuna, sodelovanje občanov pri pripravi predlogov predpisov, volitve in imenovanja in druge zadeve, pomembne za delo občinskega sveta.

***Obrazložitev:***

*Besedilo je oblikovano na podlagi določila prvega odstavka 36. člena Zakona o lokalni samoupravi /ZLS/, ki določa, da občinski svet ureja svoje delo s poslovnikom, ki ga sprejme z dvotretjinsko večino navzočih članov.*

1. člen

**(odlok občine)**

(1) Z odlokom ureja občina na splošen način zadeve iz svoje pristojnosti, ustanavlja organe občinske uprave in določa način njihovega dela, ustanavlja pravne osebe javnega prava, izvajalce občinskih javnih služb, in ureja druge zadeve, če je tako določeno z zakonom.

(2) Z odlokom ureja občina tudi zadeve iz prenesene pristojnosti, kadar je tako določeno z zakonom.

***Obrazložitev:***

*Besedilo prvega odstavka je oblikovano na podlagi določila prvega odstavka 65. člena Zakona o lokalni samoupravi /ZLS/, ki določa, da občina ureja zadeve iz svoje pristojnosti z odloki, odredbami, pravilniki in navodili.*

*Besedilo drugega odstavka je oblikovano na podlagi določila drugega odstavka 65. člena Zakona o lokalni samoupravi /ZLS/, ki določa, da občina ureja zadeve iz prenesene pristojnosti z odloki in drugimi predpisi, določenimi z zakoni.*

1. člen

**(pravilnik)**

S pravilnikom se podrobneje uredi izvrševanje določb statuta ali odloka.

***Obrazložitev:***

*Besedilo je oblikovano na podlagi določila prvega odstavka 65. člena Zakona o lokalni samoupravi /ZLS/, ki določa, da občina ureja zadeve iz svoje pristojnosti z odloki, odredbami, pravilniki in navodili.*

**9.2 Posamični akti občine**

1. člen

**(posamični akti občine)**

(1) Posamični akti občine so odločbe in sklepi.

(2) S posamičnimi akti, odločbo ali sklepom, odloča občina o upravnih stvareh iz lastne pristojnosti in iz prenesene državne pristojnosti.

***Obrazložitev:***

*Besedilo je oblikovano na podlagi določila prvega odstavka 67. člena Zakona o lokalni samoupravi /ZLS/, ki določa, da občina odloča s posamičnimi akti o upravnih stvareh iz lastne pristojnosti in iz prenesene državne pristojnosti.*

1. člen

**(odločanje o pritožbah zoper posamične akte občine)**

(1) O pritožbah zoper posamične akte, ki jih izdajo organi občinske uprave v upravnem postopku, odloča na drugi stopnji župan, če ni za posamezne primere z zakonom drugače določeno.

(2) O pritožbah zoper posamične akte, izdane v upravnih stvareh iz prenesene državne pristojnosti, odloča državni organ, ki ga določi zakon.

(3) O zakonitosti dokončnih posamičnih aktov občinskih organov odloča v upravnem sporu pristojno sodišče.

***Obrazložitev:***

*Besedilo prvega odstavka je oblikovano na podlagi določila drugega odstavka 67. člena Zakona o lokalni samoupravi /ZLS/, ki določa, da o upravnih stvareh iz občinske pristojnosti odloča na prvi stopnji občinska uprava, na drugi stopnji pa župan, če ni z zakonom drugače določeno.*

*Besedilo drugega odstavka je oblikovano na podlagi določila tretjega odstavka 67. člena Zakona o lokalni samoupravi /ZLS/, ki določa, da o pritožbah zoper odločbe organa skupne občinske uprave odloča župan občine, v katere krajevno pristojnost zadeva spada, če zakon ne določa drugače.*

*Besedilo tretjega odstavka je oblikovano na podlagi določila 69. člena Zakona o lokalni samoupravi /ZLS/, ki določa, da o zakonitosti dokončnih posamičnih aktov organov občine odloča v upravnem sporu pristojno sodišče.*

1. člen

**(pooblastila v upravnih zadevah)**

Pooblastila za vodenje postopka in odločanje v upravnih zadevah iz občinske pristojnosti se podeljujejo uradnim osebam v skladu z zakonom in predpisi izdanimi na podlagi zakona.

***Obrazložitev:***

*Besedilo je oblikovano na podlagi določila 28. člena Zakona o splošnem upravnem postopku /ZUP/, ki določa, da v upravni zadevi, za katero je pristojen monokratičen (individualno voden) organ, izda odločbo v upravnem postopku njegov predstojnik, če ni s predpisom o organizaciji tega organa ali z drugimi predpisi določeno drugače. Na tem mestu moramo opomniti na določilo drugega odstavka 67. člena Zakona o lokalni samoupravi /ZLS/, ki določa, da o upravnih stvareh iz občinske pristojnosti odloča na prvi stopnji občinska uprava, na drugi stopnji pa župan, če ni z zakonom drugače določeno. V skladu z določilom drugega in tretjega odstavka 28. člena Zakona o splošnem upravnem postopku /ZUP/ lahko predstojnik pooblasti drugo osebo, zaposleno pri istem organu, za odločanje v upravnih zadevah iz določene vrste zadev. Pooblastilo za odločanje pa obsega tudi pooblastilo za vodenje postopka pred odločitvijo. Na tem mestu moramo opomniti, da lahko upravni postopek vodi in v njem odloča oseba, ki izpolnjuje pogoje glede izobrazbe in strokovnega izpita iz upravnega postopka (prvi odstavek 31. člena Zakona o splošnem upravnem postopku /ZUP/).*

1. člen

 **(izločitev uradne osebe)**

(1) O izločitvi zaposlenega v občinski upravi odloča direktor občinske uprave, ki v primeru izločitve javnega uslužbenca o stvari tudi odloči, če je javni uslužbenec pooblaščen za odločanje v upravnih stvareh.

(2) O izločitvi direktorja občinske upraveali župana odloča občinski svet, ki v primeru izločitve o stvari tudi odloči.

***Obrazložitev:***

*Besedilo prvega odstavka je oblikovano na podlagi določila petega odstavka 49. člena Zakona o lokalni samoupravi /ZLS/, ki določa, da o izločitvi predstojnika organa občinske uprave ali zaposlenega v občinski upravi odloča tajnik občine (direktor občinske uprave), ki v primeru izločitve predstojnika občinske uprave o stvari tudi odloči, če je predstojnik pooblaščen za odločanje v upravnih stvareh.*

*Besedilo drugega odstavka je oblikovano na podlagi določila šestega odstavka 49. člena Zakona o lokalni samoupravi /ZLS/, ki določa, da o izločitvi tajnika občine (direktorja občinske uprave) odloča občinski svet, ki v primeru izločitve o stvari tudi odloči.*

1. člen

**(obveščenost o upravnih postopkih)**

(1) Župan mora od pristojnih državnih organov zahtevati, da je občina obveščena o vsakem upravnem postopku, v katerem pristojni državni organ odloča na podlagi predpisov občine. Ta organ mora občino pisno obvestiti o začetku upravnega postopka v osmih dneh.

(2) Župan mora vstopiti v upravni ali sodni postopek kot stranka ali kot stranski intervenient, če bi lahko bile v teh postopkih oziroma, če so z že izdanimi akti prizadete pravice in pravne koristi občine, določene z ustavo in zakoni.

***Obrazložitev:***

*Besedilo je oblikovano na podlagi določila 93. člena Zakona o lokalni samoupravi /ZLS/, ki določa, da ima občina v postopku, v katerem se odloča o pravicah in obveznostih posameznikov in organizacij pred državnimi organi položaj stranke, če so s temi akti neposredno prizadete njene pravice in koristi, določene z ustavo in zakoni. Občina ima pravico biti obveščena o vsakem upravnem postopku, v katerem pristojni državni organ odloča na podlagi predpisov občine. Pristojni državni organ, ki vodi navedeni postopek, mora občino obvestiti o začetku upravnega postopka v osmih dneh.*

**10 Prehodne in končne določbe**

1. člen

**(uskladitev)**

Odloki, pravilniki, drugi predpisi in postopki morajo biti usklajeni s tem statutom v enem letu po njegovi uveljavitvi.

1. člen

**(prenehanje veljavnosti)**

Z dnem uveljavitve tega statuta preneha veljati Statut Občine Gornji Grad (Uradno glasilo ZSO, št.: 03/11, 5/12).

*Obrazložitev:*

*Z besedilom je določeno prenehanje veljavnosti do sedaj veljavnega statuta občine.*

1. člen

**(objava in začetek veljavnosti)**

Ta statut začne veljati petnajsti ~~(15)~~ dan po objavi v Uradnem glasilu slovenskih občin.

***Obrazložitev:***

*Besedilo je oblikovano na podlagi določila 66. člena Zakona o lokalni samoupravi /ZLS/, ki določa, da mora biti statut in drugi predpisi občine objavljeni, veljati pa začnejo petnajsti dan po objavi, če ni v njih drugače določeno. Statut in drugi predpisi se objavijo v uradnem glasilu.*

Številka: ...

Datum: ...

Občina Gornji Grad

župan Stanko Ogradi